Dúbravka pomáha po kvapkách
Začalo sa vlani na jar a odvtedy sa pokračovalo už štyrikrát. Hromadný odber pod názvom Na pol litra so starostom zorganizovala mestská časť  v spolupráci s Národnou transfúznou službou SR. Od rána prišlo do KC Fontána krv darovať 18 Dúbravčanov, odobralo sa 8100 mililitrov. Ďakujeme za každú kvapku.                                      
Foto:  Zuzana Morávková

Výstavba bude meniť Dúbravku aj ďalej.  Plány a aj brzdy projektov
Skleník, stará pošta, lúka pri Dome kultúry Dúbravka, náhradné byty na mieste, kde sa dnes parkuje, či veže pri často upchanej Harmincovej ulici. Projekty, ktoré sa zatiaľ nezačali, no  v budúcnosti by mali zmeniť Dúbravku. Zmapovali sme ešte nespustené stavebné zámery v mestskej časti.
Opadaná omietka, vylomené okná, neporiadok, smrad, padajúci plot a vo vnútri a v okolí nevítaní návštevníci. Niektorým objektom, miestam v Dúbravke, by výstavba pomohla, pri iných je už len samotná predstava zástavby a zvýšeného prejazdu áut, takmer nepredstaviteľná.
Realita je však iná. 
Chátrajúce miesta v Dúbravke ostávajú strašiť, na zelených pozemkoch či miestach, kde sa zahustí doprava, sa zas stavať má.  V tomto čísle preto predstavujeme stavebné zámery a plány, ktoré sa ešte nezačali. Buď ich niečo brzdí, sú kritizované obyvateľmi či mestskou časťou alebo zmenili majiteľa, hľadajú nového.
Nový je napríklad vlastník pozemku medzi domom kultúry a Billou. Plocha a dejisko viacerých podujatí.  Výstavba, ktorá ovplyvní dopravu, život obyvateľov v okolí a napríklad aj to, ako budú  vyzerať hody v budúcnosti. Vlastník, firma Arca Capital, avizoval, architektonickú súťaž.
Prekvapivá a ťažko riešiteľná je situácia so starou poštou.  Rozpadávajúci sa objekt ukrýva dôležitý telekomunikačný uzol.
Stará pošta sa rozpadáva. Lúka pri kulturáku má nového vlastníka
Chátrajúca budova ukrýva dôležitý telekomunikačný uzol. Musí sa presťahovať alebo zakomponovať do novej výstavby.  Zmena neminie ani zelenú plochu pri kultúrnom dome, súkromný pozemok odkúpila firma Arca Capital.
Stará pošta
Od roku 2012 je vlastníkom  firma Macho developing.  Podali žiadosť na odstránenie objektu. Stavbu a búranie brzdí vecné bremeno – telekomunikačný uzol Slovak Telekomu v objekte.

Rozbité okná, niekoľkokrát zničené dvere, nápisy, neporiadok, hrdzavé mreže, a tiež obavy z nevítaných návštevníkov, strach prechádzať najmä po zotmení okolo. Niekdajšia takzvaná červená pošta v centre mestskej časti pri hlavnej ceste na Saratovskej. 
Málokto by hádal, že v časti objektu sa ešte pracuje, ba dokonca je tu dôležitý telekomunikačný uzol. A práve ten je dnes aj gordickým uzlom, či skôr záväzkom, čo s chátrajúcou poštou ďalej.
Vlastníkom je od roku 2012 firma Macho developing, ktorá  plánuje premenu objektu na projekt s bytmi, kanceláriami a aj priestorom pre trhovisko či verejné a kultúrne akcie. Návrhy už aj načrtli architekti zo štúdia plusminusarchitects a toito, firma chcela začať stavať ešte tento rok.  
V plánoch počítala s parkovaním okolo tristo áut  v objekte. Výjazd áut na Saratovskú nie je z dopravného hľadiska možný, všetky autá by tak mali jazdiť cez kruhový objazd Lidlu, respektíve cez Repašského. 
Projekt sa však nehýbe a kedy sa začne pošta meniť, je otázne. Firma síce požiadala pre zlý technický stav objektu o odstránenie stavby, musí sa však vysporiadať s „vecným bremenom“, s ktorým objekt kúpila, spomínaným telekomunikačným uzlom spoločnosti Slovak Telekom.

Sťahovanie, dohoda, súd?
Podivné súčiastky, drôty, spoje, káble, prístroje. Otvára sa jedna brána, mreža, zariadenia, ktoré bránia vstupu. Chodbou so starým linoleom, na ktorom kde-tu stoja nádoby či vaňa, do ktorej tečie dažďová voda zo zatekajúcej strechy, sa dostávame do jednej z miestností, kde sú podstatné telekomunikačné údaje, pripojenie. Vedľa je ešte podobná miestnosť. V oboch je podľa hovorcu spoločnosti Slovak Telekom Petra Kimijana telekomunikačné prepojenie nielen Dúbravky, ale aj Devínskej a okolia.
Firma Macho musí preto rokovať so spoločnosťou Slovak Telekom o možnostiach. 
Jednou z nich je vytvorenie a postavenie nového telekomunikačného uzla a presťahovanie zariadení, druhou je možnosť optimalizácie dvoch telekomunikačných miestností, zachovať priestor a zakomponovať ho do novej výstavby. Presťahovanie do nových priestorov vyčíslil Slovak Telekom na viac než milión eur,  optimalizácia by vraj stála okolo 370-tisíc eur.
Vedenie mestskej časti podporuje dohodu a vyriešenie vecného bremena, v prípade, že sa stavebník a Slovak Telekom totiž nedohodnú, môže všetko skončiť na súde a premena chátrajúceho objektu niekdajšej pošty tak v nedohľadne. 
Vedenie Dúbravky v súvislosti s bezpečnosťou požiadalo už mestskú políciu o každodenné kontroly lokality. 
Spor aj v minulosti
Firma Macho developing v súvislosti so starou poštou spor aj v minulosti. Išlo o spor s majiteľom susedného pozemku – medzi Lidlom a poštou. Obaja vlastníci tu totiž plánovali stavať a obaja dostali v minulosti kladné záväzné stanovisko mesta k výstavbe. 
Chaos pri vydávaní stanovísk nebol len na magistráte, ale aj u nás v Dúbravke. „Bývalý starosta  Dúbravky v rozpore s platnými regulatívami územného plánu vydal spoločnosti ATS plus, s.r.o., povolenie pre komplex stavieb, ktoré zastavanosťou pozemku a hlavne výškou znemožňovali, aby sme my ako stavebník na svojich pozemkoch mohli riešiť svoj stavebný zámer,“ hovorí Denisa Korínková za firmu Macho consulting. 
„Vydané územné rozhodnutie sme preto napadli a spor riešili súdnou cestou.“
Arca Capital 
Pozemok pri Dome kultúry Dúbravka, má platné územné rozhodnutie z roku 2010.

Hody, kolotoče, podujatia.  Tak je známa voľná plocha medzi Domom kultúry Dúbravka a Billou.  Teraz má však nového vlastníka, ktorý plánuje výstavbu.  Pozemok, kde v minulosti navrhovali projekt s názvom Dúbravka-centrum polyfunkčný areál, odkúpila nedávno aj s platným územným rozhodnutím z roku 2010 firma Arca Capital.  
Peter Horváth z firmy Arca Capital prezradil, že v súvislosti s výstavbou prebehne architektonická súťaž. Ako bude teda zástavba vyzerať, je tak dnes ešte nejasné.
Lucia Marcinátová
Skleník nemá nové využitie, proti výstavbe Pod záhradami sa ľudia odvolali
Polyfunkčná budova neďaleko zastávky MHD ulici M. Schneidera-Trnavského ostáva prázdna. Na ulici Pod záhradami zas firma Strabag čaká na rozhodnutie Okresného úradu. Mestská časť pripravuje v lokalite urbanistickú štúdiu.
Skleník
Vlastník firma JBK TRADE, s.r.o. Stavba a premena objektu stojí, stavebný úrad nevedie žiadne konanie.

„Štyri poschodia nábytku, najlepšie ceny v meste, koberec, nábytok, svietidlá.“ Takéto nápisy,   pútače, reklamy a názvy obchodov z minulosti ešte vidno na fasáde. Pribudli k ním však nápisy writterov, tagy, kresby. 
Na rohu pri vchode postáva skupinka piatich ľudí bez domova, hoci je zima, jeden sedí na zemi, niečo popíja, ďalší nedôverčivo pozerajú, kto a prečo budovu fotí.
Skleník. Tak budovu pre sklenú fasádu nazývajú Dúbravčania už roky, stojí pri frekventovanej ulici M. Schneidera-Trnavského, neďaleko zastávky MHD. Niekoľko rokov je však už niekdajší obchod nábytku, svietidiel či diskont prázdny, dokedy ešte bude, je nejasné. Miestny úrad neeviduje v súvislosti s budovou žiaden zámer a ani žiadosť. Vlastníkom je firma JBK TRADE, s.r.o. 
Pavel Gašparovič, vedúci oddelenia územného rozvoja a životného prostredia vysvetlil, že hoci sa viacerí záujemcovia na úrade informovali o budove, prejavili aj záujem o kúpu, je predmetný pozemok,  podľa platného územného plánu, súčasťou stabilizovaného územia s funkciou  občianska vybavenosť celomestského až nadmestského významu. V prípade prestavby objektu, je možné realizovať max. 30 percent celkových podlažných plôch pre bývanie. 
V roku 2012 tu  možno aj z toho dôvodu chcela investorská firma Skleník, prepojená na spoločnosť Weon Group, stavať vysokú 18-podlažnú vežu. Zámer však vtedy nezískal kladné záväzné stanovisko mesta, vyčítali mu práve výšku a objem, ktoré by narušili stabilizované územie zastavanej lokality. O dva roky neskôr v budove horelo, požiarnici oheň v polyfunkčnej budove uhasili, odvtedy o Skleníku počuť nebolo. Objekt tak čaká buď na nového vlastníka, alebo zámer, čo s budovou od súčasného majiteľa. 

Polyfunkčný bytový dom 
Pod záhradami
Strabag Development - vydané územné rozhodnutie – júl 2016, ešte nie je právoplatné, prebieha odvolanie na Okresnom úrade

Len pred niekoľkými týždňami sa v Starom Meste otváral obnovený park Belopotockého pri rozhlasovej pyramíde. Dúbravčanom však toto otvorenie pripomenulo, že hoci sa v Starom Meste zeleň zachránila, v Dúbravke sa bude namiesto toho stavať.  Do mestskej časti, konkrétne na ulicu Pod záhradami na lúku za Kostolom Ducha svätého sa totiž presunula výstavba spoločnosti Strabag Development.
Bývalí miestni poslanci schválili zámenu pozemkov, na ktorých má objekt stáť. Zámena prešla v bývalom dúbravskom zastupiteľstve na siedmy pokus.
Rozhodnutie ešte nie je právoplatné.
Stavba polyfunkčného domu s desiatkami bytov a apartmánov sa zatiaľ nehýbe.  Investor chcel pritom začať stavať už minulý rok. Prebiehali rokovania medzi stavebníkom, petičníkmi, ktorí proti výstavbe protestujú a miestnym úradom. Výsledkom mala byť dohoda, úprava projektu, a doplnenie parku k plánovanej výstavbe 
Stavebný úrad mestskej časti vydal v súvislosti s projektom na ulici Pod záhradami územné rozhodnutie  v júli 2016. 
Zatiaľ  však nie je  právoplatné. Odvolali sa voči nemu petičníci z Občianskeho združenia Za vytvorenie parku Pod záhradami.  Aktuálne prebieha odvolanie na Okresnom úrade.
Firma Strabag Development navrhla 62 bytov, 41 apartmánov a 5 jednotiek občianskej vybavenosti, časť pozemku sľubuje zmeniť na verejný park, ktorý má firma odovzdať hlavnému mestu. Pre  navrhovanie parku vznikla aj komisia, navrhnutý je napríklad čerešňový sad, detské ihrisko či cesta pre cyklistov.
Tomáš Kríž z firmy Strabag Development uviedol, že ak budú mať platné územné rozhodnutie, požiadajú úrad o stavebné povolenie. Výstavbu odhadol Kríž na asi 20 mesiacov.

Ochrana pred ďalšou 
možnou zástavbou
V súvislosti s výstavbou firmy Strabag a možnou ďalšou zástavbou v lokalite začal miestny úrad pripravovať urbanistickú štúdiu.  Mesto, cirkev a súkromníci tu majú totiž ešte ďalšie pozemky. 
Cieľom je, aby mestská časť ochránila územie pred možnou zástavbou v budúcnosti. 
Dnes sú tieto pozemky v územnom pláne definované ako stabilizované územie určené pre viacpodlažnú bytovú zástavbu.  Urbanistická štúdia by mala byť podľa Pavla Gašparoviča, vedúceho oddelenia územného rozvoja a životného prostredia, podkladom pre zmenu súčasne platného územného plánu.  „Chceme, aby tu bola plocha verejnej parkovej zelene,“ vysvetlil Gašparovič.
Lucia Marcinátová

Výstavba náhradných bytov je pozastavená
Magistrát chce postaviť 68 náhradných bytov,  na pozemku, ktorý je v súčasnosti parkoviskom, čím sa zhorší tunajšia situácia s parkovaním. Zámer je nateraz pozastavený.
Náhradné byty Pri kríži
Stavebné povolenie vydané na objekt nájomných bytov - rok 2014, zmena stavby pred dokončením, vypustenie podzemných garáží 18. január 2016.

Verejná debata, pracovné stretnutia, apelovanie na magistrát a mestských poslancov,  téma zastupiteľstva, no aj spory, obviňovania a možno aj nepochopenie.  Snaha Dúbravčanov a vedenia mestskej časti pritom rovnaká  - regulovať plánovanú výstavbu hlavného mesta v lokalite Pri kríži. 
Aktuálne je stavba pozastavená, mestskí poslanci Zdenka Zaťovičová, Juraj Káčer a starosta Martin Zaťovič na poslednom mestskom zastupiteľstve predložili návrh na odloženie stavebných prác v súvislosti s výstavbou náhradných bytov na ulici Pri kríži. Výstavba by mala počkať do času, kým mesto nevyrieši situáciu s parkovaním, zeleňou a parkom. Mestskí poslanci predložený návrh schválili a primátor Ivo Nesrovnal uznesenie podpísal.
Stavebný zámer v lokalite Pri kríži najlepšie predstavia fakty. 

Vypustenie garáží
Magistrát plánuje v lokalite Pri kríži postaviť 68 náhradných bytov pre ľudí z reštituovaných domov.  Stavať chce na pozemku, ktorý je v súčasnosti parkoviskom, čím sa zhorší tunajšia situácia s parkovaním.
Objekt bytov na ulici Pri kríži rieši mesto od roku 2011, najskôr malo ísť o dom s nájomnými bytmi a plánované bolo aj parkovanie v podzemnej garáži. Na ten projekt mestská časť vydala v roku 2014 stavebné povolenie. Neskôr však hlavné mesto projekt zmenilo na náhradné nájomné byty a prišlo tiež so zmenou stavby pred dokončením, z projektu vypustilo plánované garáže. 
Proti tomu sa odvolali obyvatelia z okolia, stavebný úrad v Dúbravke odvolanie postúpil na Okresný úrad, odbor výstavby a bytovej politiky. Ten posudzoval, či je projekt v súlade so zákonom, alebo nie. Nakoniec však zmenu stavby pred dokončením potvrdil a magistrát tu môže stavať bez podzemných garáži.

Petícia
V súvislosti s výstavbou  v lokalite Pri kríži začali obyvatelia spisovať petíciu. Podpisy zbierajú proti “znehodnoteniu poslednej väčšej súvislej plochy v Dúbravke”.  Miestny poslanec a člen petičného výboru Marcel Burkert hovorí, že podľa výboru stavba, a to čo k nej patrí, pozemné parkovisko a prístupová cesta, je navrhnutá na najnevhodnejšie miesto danej lokality. 
„Na miesto, kde v súčasnosti na zatrávňovacích tvárniciach parkuje množstvo áut a samotná stavba smeruje do stredu najcennejšej zelenej plochy, ktorá dnes slúži obyvateľom z blízkeho okolia ak prírodný park,“ tvrdí poslanec.  „Pritom mohla byť umiestnená na jej okraj, k Saratovskej ulici ako prirodzené pokračovanie tamojších vežiakov.“

Mesto: Nie je to možné
Tento návrh však podľa hlavného mesta nie je možný.  „Mesto môže stavať len tam, kde to dovoľuje územný plán a pozemok spĺňa technické parametre potrebné k výstavbe náhradných nájomných bytov. V Dúbravke sú to len lokality Na vrátkach a Pri kríži,“ vysvetľuje Ivana Skokanová, hovorkyňa hlavného mesta.
Mesto môže podľa nej stavať vzhľadom na výšku dotácie len na vlastných pozemkoch. „Preverilo všetky lokality, ktoré by mohli byť vhodné. V lokalite Pri Kríži sa vždy rátalo s výstavbou nájomných bytov - v tomto prípade bol teda projekt prerobený len na náhradné nájomné bývanie.“
Architektka Zuzana Ladzianska z oddelenia priestorového plánovania fakulty STU, ktorá sa vyjadrovala odborne k plánovanému objektu pripomenula, že je nemysliteľné stavbu, ktorá má vydané od roku 2014 stavebné povolenie zastaviť a nemysliteľné ju posunúť inam. „Môžeme ju však korigovať,“ povedala. Dodala, že miesta, kde dnes parkujú autá, a kde sa má teraz stavať, nie sú oficiálne parkovacími plochami.  „Občania tak nemajú žiaden nárok na kompenzáciu.“
Pripomenula tiež, že v platnom územnom pláne žiaden park v lokalite nie je. Mestskej časti odporúčala vytvoriť územný plán zóny.
Hlavné mesto musí podľa zákona do konca roka 2016 zabezpečiť náhradné nájomné bývanie pre 580 žiadateľov z reštituovaných bytov, inak im bude musieť preplácať rozdiel medzi regulovaným a trhovým nájomným. Táto suma môže dosiahnuť až štyri milióny eur ročne. Isté dnes je, že termín koniec roka 2016 sa dnes nestíha.
Lucia Marcinátová
Veže pri Harmincovej ešte posudzujú
Zámer, ktorý po zverejnení vyvolal otázky, kritiku, pripomienky. Podľa návrhov mali okolie Harmincovej zaplniť výškové veže. Projekt však ešte nie je finálny.
Rezidencia Harmincova
Prebieha posudzovanie vplyvov na životné prostredie na Okresnom úrade Bratislava
Vysoké veže neďaleko Kauflandu pri často upchanej Harmincovej ulici a v nich viac než dvesto bytov. Tak predstavili média zámer výstavby pod názvom Rezidencia Harmincova. Článok na reality.trend.sk rozpútal debaty, otvoril otázky, spustil kritiku.  
Výstavba troch obytných veží na spoločnej polyfunkčnej podnoži na podzemných garážach, ako ju predstavil aj článok, však v predstavenej podobe nie je istá. Proti zámeru malo námietky vedenie mestskej časti i dúbravská odborná komisia výstavby, rozvoja, dopravy a podnikateľských aktivít. Aktuálne prebieha posudzovanie vplyvov na životné prostredie na Okresnom úrade Bratislava. V súvislosti s výstavbou treba doriešiť najmä dopravu a prístup k novým objektom.

Dva varianty
Bytový dom s polyfunkciou pod názvom Rezidencia Harmincova je zámerom firmy J&P. Zámer predložili v dvoch variantoch, ktoré sa líšia podlažnosťou troch plánovaných veží a počtom bytov a parkovacích státí. 
V prvom variante navrhuje stavebník 226 bytov pri predpokladanom počte 584 obyvateľov a v druhom variant navrhuje 244 bytov pre asi  631 obyvateľov. Dopravne by mal byť objekt podľa zámeru napojený na Harmincovu ulicu.

Pripomienkovanie zámeru
Miestny úrad zámer pripomienkoval,  upozornil, že dopravný návrh je možný len investovaní do dopravnej infraštruktúry na Harmincovej, mala by sa zmeniť na štvorpruhovú komunikáciu,  pre ktorú je vydané platné  územné rozhodnutie. 
Mestská časť upozornila tiež, že zámer nerieši bezbariérové mimoúrovňové prepojenie cez Harmincovu u pre 244 bytov, čiže pre 631 obyvateľov. Ide o bezpečné prepojenie smerom do sídliska a na územie do školskej vybavenosti. Požadoval tiež zabezpečiť ihriská pre predškolský vek v rámci obytného súboru. Úrad pripomienkoval aj navrhnuté parkovanie výlučne len v podzemnej garáži, bez možnosti parkovania na úrovni terénu pre návštevníkov prevádzok alebo návštev obyvateľov.
Pripomienky vedenia mestskej časti sa týkali aj zelene, zámer počíta totiž s novou zeleňou len streche garáží. 
„V predmetnom území je minimum zelene.  Zámer obsahuje vytvorenie požadovaných plôch zelene len na streche navrhovaných objektov, čo je pre realizáciu a údržbu zelene náročné a umožňuje druhovo obmedzenú výsadbu,“ hodnotil starosta Dúbravky Martin Zaťovč. V pripomienkach tiež upozornil, že návrh výstavby  musí rešpektovať jestvujúcu zástavbu, zariadenia susednej prevádzky obchodného centra Kaufland a počítať s jej účinkami predovšetkým na bytovú časť. Išlo napríklad o nutné odstupy stavieb.
Lucia Marcinátová

Centrum rodiny Bazovského 6 pozýva
3. december – 16.00 – 18.00
tvorivo-adventné popoludnie -  v spolupráci so študentmi Pedagogickej a sociálnej akadémie Bullova
11. december 10.00 – 13:00 
zdobenie medovníkov a vyrábanie vianočných darčekov v spolupráci s OZ Čmelík
11. december – 11.00 
Bábkové divadielko UŽ - Rozprávka Laktibrada
18. december – 15.00 – 18.00
Christmas Day v Centre rodiny, adventný program pre celú rodinu
Všetky podujatia sú organizované s finančnou podporou Magistrátu hl. mesta a Nadácie ZSE.  

Spolok Červeného kríža má nového predsedu
Počas jesene zasadal Miestny spolok Červeného kríža v Dúbravke. Hlavným bodom programu bola voľba nového predsedu. Ponuku od spolku prijal vicestarosta Dúbravky Ľuboš Krajčír, ktorého zvolili členovia jednomyseľne. Do spolku má podľa jeho členov priniesť nový predseda zastúpenie mladých, novú energiu a nápady.
Vicestarosta Krajčír vymenil vo vedení Dúbravčanku Evu Tomanovú-Sklenár, ktorá sa funkcie vzdala, keď odišla bývať za hranice. 
Na zasadnutí volil spolok aj podpredsedníčku, ktorou sa stala Eva Považanová, dlhoročná predsedníčka Územného spolku SČK v meste a vedúca Denného centra 4 a tajomníčku spolku Zlaticu Smolkovú.
Miestna organizácia Červeného kríža v Dúbravke mala a má za cieľ v mestskej časti chrániť život, život a úctu k ľudskej bytosti, podporovať vzájomné porozumenie, priateľstvo, predchádzať a zmierňovať utrpenie ľudí, ktorí sú v núdzi i formou susedskej výpomoci. Členovia spolku sa riadia základnými princípmi hnutia Červeného kríža  - humanita, nestrannosť, nezávislosť, dobrovoľná služba, jednota a svetovosť.	                 
(lum)

Rozprávkový groš od ľudí ľuďom
Miestny spolok Slovenského Červeného kríža Dúbravka sa aktívne zapojil do charitatívnej zbierky potravín. Prebehla v Kauflande na Harmincovej.
Už po tretíkrát organizoval Slovenský Červený kríž  so spoločnosťou Kaufland potravinovú charitatívnu zbierku pre občanov v núdzi. Možnosti a vklad  Kauflandu s desiatimi tonami  potravín prekonal očakávaný výsledok. Za jediný deň  sa   vyzbieralo vyše 26 ton  potravín, ktoré sa prostredníctvom  územných spolkov Slovenského Červeného kríža rozdistribuovali po Slovensku. Vďaka dobrovoľníkom Červeného kríža adresne a konkrétne.
Smerovali do mnohopočetných rodín s deťmi, k osamelým  matkám, seniorom či iným sociálne odkázaným občanom, ktorí sa mnohí, neraz bez vlastného pričinenia, ocitli v núdzi. 
Do  charity sa aktívne zapojil aj náš Miestny spolok Slovenského Červeného kríža Dúbravka a v spolupráci so sociálnym oddelením miestneho úradu a aktivistami spolku pripravili pre Územný spolok SČK Bratislava aj kontakt na tých občanov a rodiny, ktorí túto pomoc  v našej komunite potrebujú.
Naša hlavná  aktívna podpora akcii bola však v dobrovoľníckej práci, ľudovo povedané „na pľaci“ - v  dúbravskom Kauflande na Harmincovej ulici.
V priebehu ôsmich hodín  tu dobrovoľnícky  tím  Slovenského Červeného kríža  vyzbieral  12 vrchovato naložených  nákupných vozíkov.  V ústredí  z nich vytvorili  15 kilogramové potravinové balíky, ktoré putovali aj na dvadsať dúbravských adries. 
Ten deň strávený nad vozíkmi dal veľa nielen nám aktivistkám, keď sa ocitli v sociálnom kontakte s kupujúcimi a ich postojom  k charite, priniesol veľa aj samotným darcom - dobrý pocit užitočnosti a ochoty.  Niekto prispel  pri skromnom osobnom nákupe aspoň čajom, soľou, iný pridali aj múku, detskú výživu,  ba prišli aj takí, čo nakúpili iba pre naše vozíky.  Mnohých z oslovených  zaujala a presvedčila adresnosť akcie a snaha konkrétne pomôcť. Prispeli aj informáciami o rodinách z  okolia, ktorým by sa takáto pomoc zišla.
Za to im všetkým chceme vyjadriť aj touto cestou poďakovanie a prisľúbiť, že takúto  aktivitu Územný spolok SČK v Bratislave pripraví v budúcnosti aj častejšie. Ešte raz ďakujeme Dúbravčania, ďakujeme za to dobro, za ten tretí rozprávkový groš.
Eva Považanová
podpredsedníčka MS SČK Dúbravka
Učiť sa môžu aj učitelia. 
Napríklad prvú pomoc
Mestská časť Bratislava Dúbravka v spolupráci s Červeným krížom Slovensko zorganizovali pre riaditeľky a učiteľky materských škôl Kurz prvej pomoci.
Ako postupovať pri ošetrení drobných rán, fixovať zlomeninu, manipulovať so zraneným či správne resuscitovať. To všetko pripomenul Kurz prvej pomoci riaditeľkám a učiteľkám materských škôl, ktorý sa uskutočnil v zasadačke miestneho úradu na Žatevnej 4. Lektorka zo Slovenského Červeného kríža nevynechala žiadnu oblasť a trpezlivo odpovedala na všetky otázky  zúčastnených. 
Nasledoval nácvik resuscitácie na resuscitačných modeloch, najskôr na dospelom človeku, potom na dieťati. 
Poskytnúť prvú pomoc by mal vedieť každý, napriek tomu zo 100 zranených v minulom roku bola prvá pomoc poskytnutá len ôsmim percentám. Magickým číslom zostáva 30:2, pričom prvé číslo vyjadruje počet stlačení a druhé počet vdychov.  
(zm)
Oftalmológovia radili seniorom
Nové informácie, debaty aj vyšetrenia. Mestská časť Bratislava- Dúbravka zorganizovala prednášku oftalmológov pre seniorov spojenú so skríningovými meraniami makuly. Spolu s odborníkmi dúbravskí seniori prebrali problematiku sivého zákalu, vplyv cukrovky na zrak a degeneráciu makuly sietnice.
Foto: Zuzana Morávková
Kde nájsť kvalitné pečivo? Nazrite do našej pekárne
Kto by po prebudení nechcel zacítiť vôňu kávy a čerstvého chleba alebo žemličky vo svojej kuchyni? Chlieb je potravina, ktorú jeme a kupujeme takmer každý deň. No ste si istý kvalitou toho, čo jete alebo dávate svojim deťom? Môže byť to, čo je chutné, aj zdravé?
Môže, a my aj vieme, kde to kúpiť! No poďme pekne po poriadku. 
Kvalitu pečiva ovplyvňuje predovšetkým to, z čoho je produkt vyrobený. Základné suroviny sú múka a droždie. Cesto, z ktorého sa chlieb pečie, musí byť vždy čerstvé, nie mrazené. Bohužiaľ, dnes sa väčšina pečiva, ktoré denno-denne kupujete, pripravuje z mrazeného cesta. Po dlhej ceste k pekárovi sa však cesto môže rozmraziť, stratiť kvalitu, niekedy sa až celkom zničiť. 
Rýchlo neznamená vždy dobre. Recepty, podľa ktorých piekli chlieb naše mamy a staré mamy, nikdy nepredpokladali rýchlu výrobu chleba. Pravé kvalitné cesto musí vykysnúť, nabrať svoju silu a chuť. Cítiť z neho lásku pekára k svojej práci, dobrú náladu a teplo rúk. 
Pýtate sa, čo robiť, keď nemáte čas na pečenie? Kde zohnať pre svoju rodinu a blízkych pravé domáce pečivo? Komu sa dá dôverovať a kde možno blízko svojho domova kúpiť kvalitné výrobky?  
Príďte do „NAŠEJ PEKÁRNE“ na Saratovskej 9 (OC pri pošte), spoznajte nás a staňte sa našimi priateľmi. Ochutnajte pečivo vyrobené podľa receptov našich predkov, ktoré sa odovzdávali z generácie na generáciu.  
Na výrobu cesta používame starostlivo vyberané suroviny, z ktorých pečieme pred vašimi očami. Náš chlieb sa skladuje do piatich dní, jednoducho preto, že je prírodný.
V našej rozmanitej ponuke si každý nájde niečo podľa svojej chuti a určite sa k nám ešte vrátite! Pečieme pre Vás čerstvé pečivo 6 dní v týždni a sme vždy pripravení ponúknuť Vám niečo nové a veľmi chutné. 
NAŠA PEKÁREŇ sa na vás teší! 
Požiar. Čo robiť, nerobiť. Ako sa chrániť
Matej Filípek  veliteľ Dobrovoľného hasičského zboru Dúbravky radí, ako sa správať pri požiari a čo robiť, aby nevznikol.
Takmer hneď po výzve poslankyne a manželky starostu Zdenky Zaťovičovej na sociálnej sieti, aby ľudia doniesli deky pre obyvateľov bytovky na Ľuda Zúbka, ktorú zničil požiar, sa Dúbravčania zaktivizovali, aby pomohli. Neposkytli len deky, ale aj povzbudivé slová, energiu, oporu. V ťažkých a  smutných situáciách to najpotrebnejšie.  
Hneď ráno po požiari sa úradu ozvala Naša pekáreň a jej dobrácky majiteľ Sergej Žukov, aby pripravili evakuovaným chutné raňajky, AB Restaurant sa postaral o obedy,  psychológovia z Krajskej pedagogicko-psychologickej poradne na Fedákovej prišli do Domu kultúry, kde nocovali evakuovaní, pozrieť, porozprávať sa. 
Dúbravčania sa pýtali, ako pomôcť, objavili sa aj ponuky na dočasné ubytovanie pre ľudí z vyhorenej bytovky. 
Dobrý pocit, nádej, že ľudia ešte držia spolu.

Čo robiť v prípade požiaru
Tragický požiar na ulici Ľuda Zúbka a o pár dní neskôr nočný požiar na Bilíkovej. Udalosti, ktoré nikoho nenechali pokojným, prinútili pristaviť sa, zamyslieť, uctiť si obete.
Aby sa predišlo tragédiám a aby ľudia vedeli, ako sa správať, ak už k požiaru príde.  Spýtali sme sa Mateja Filípka, veliteľa Dobrovoľného hasičského zboru Dúbravky.
Buďte včas pripravený na prípadný požiar, pri požiari je len veľmi málo času na  rozmýšľanie, preto vám ponúkame zopár dôležitých rád, čo robiť v takejto krízovej situácii:
• ešte pred vznikom samotného požiaru je vhodné sa oboznámiť s požiarnou ochranou vášho domu, najmä čo sa týka označenia únikových ciest a východov, 
• prakticky si vyskúšajte všetky únikové možnosti, 
• dôkladne sa oboznámte s požiarno-poplachovými smernicami a evakuačným plánom vášho domu, ktorý musí byť vyvesený na trvalo prístupnom mieste (napr. v priestore vstupnej haly obytného domu) 

Riziko vzniku požiaru v domácnostiach predstavuje: 
• otvorený oheň (plynové sporáky, sviečky, plynové ohrievače, krby a kachle, fajčenie), 
• elektrické spotrebiče (preťažovanie elektrických zásuviek, elektrické sporáky, toustovače, rýchlovarné kanvice, mikrovlnné rúry, tepelné infražiariče, žehličky, fény a kulmy), 
• nepozornosť (odbiehanie od varenia, sviečky bez dozoru, čítanie a zaspávanie pri rozsvietených sviečkach a stolných lampách, prikrývanie lampy pre väčšie tlmenie svetla, napr. novinami alebo odevmi, používanie výkonovo silnejších žiaroviek, ako je pre svietidlo predpísané, používanie rôznych pájkovačiek, zváračiek a pod.) 

Čo hrozí pri požiari 
• popálenie (plameňmi, horúcim vzduchom, horúcimi povrchmi, výbuchom a pod.), –  otrava (toxickými splodinami horenia, najmä oxidom uhoľnatým a oxidom uhličitým), 
• udusenie (väčšinou v spánku, až 98 % obetí sa udusilo pri požiari práve splodinami horenia!),
• iné úrazy (v dôsledku paniky a nesprávneho hasenia – zlomeniny, úrazy hlavy, svalov a kĺbov,  zasiahnutie elektrickým prúdom a pod.) 
• problémová evakuácia (prekážky na únikovej ceste nielen v spoločných priestoroch, ale aj v byte,  napr. hľadanie kľúčov od zamknutých vstupných dverí). 

Základné zásady a pravidlá správania sa v prípade požiaru 
Nezabudnite si uvedomiť, že najväčšiu hodnotu má ľudský život a zdravie, až potom je na rade záchrana majetku! Platí nasledovné:
• ak spozorujete, že niekde horí, bezodkladne ohláste vznik požiaru na ohlasovňu požiarov – tiesňová linka 150 alebo 112. Nepodceňujte vzniknutú situáciu a zachovajte rozvahu, 
• pokiaľ to situácia dovoľuje, snažte sa požiar v zárodku uhasiť dostupnými jednoduchými hasiacimi prostriedkami (voda, piesok, prenosné hasiace prístroje, vlhké prikrývky a pod.), prípadne vykonajte nevyhnutné opatrenia na zamedzenie jeho ďalšieho šírenia do okolitého priestoru. Pri hasení požiaru vodou, resp. elektricky vodivou látkou, nezabudnite odpojiť obytný dom (byt) od elektrického prúdu!  Výhodné je mať uložené hasiace prostriedky v centrálnej miestnosti pre požiarnu vybavenosť,
• nepokúšajte sa za každú cenu samostatne likvidovať požiar. V prípade, ak nie je možné dostupnými silami a prostriedkami požiar uhasiť, okamžite opustite budovu po vyznačených únikových cestách. Držte sa pri zemi (horúce splodiny stúpajú ku stropu) a dýchacie cesty si chráňte improvizovaným rúškom – navlhčenou vreckovkou z textílie, ktorá obmedzí prienik splodín horenia a teplotu vdychovaného vzduchu z okolitého priestoru, 
• nezdržujte sa zbieraním a hľadaním osobných vecí: zoberte so sebou len veci, ktoré vám môžu pomôcť pri „úteku“, napr. hasiaci prístroj, vlhkú tkaninu a pod. Nezabudnite skontrolovať svoje blízke okolie a informovať ostatné osoby (susedov) nachádzajúce sa v dome o požiari hlasným volaním „HORÍ!“ 

• zatvárajte za sebou dvere! Nezamykajte ich a v žiadnom prípade sa nevracajte späť do budovy. Pokiaľ je kľučka na dverách horúca, dvere v žiadnom prípade neotvárajte, 
• pri požiari v žiadnom prípade nepoužívajte výťahy! Výťahová šachta funguje ako komín, najmä pri pivničných požiaroch. Zároveň požiar môže spôsobiť prerušenie prívodu elektrickej energie (skrat elektrického vedenia, odpojenie budovy od prívodu elektrického prúdu) a vy ostanete uväznený vo výťahovej kabíne bez možnosti úniku. Sťažíte tým záchranné práce hasičskej jednotky a vystavíte sa pôsobeniu toxických splodín, vznikajúcich pri horení,
• vykonajte nevyhnutné opatrenia na záchranu ohrozených osôb, evakuujte najmä deti, starších, chorých a imobilných ľudí. Využite na tento účel chodby, schodiská a ostatné únikové cesty ústiace na voľné priestranstvo. 
• pokiaľ nemôžete opustiť priestor z dôvodu silného zadymenia alebo vysokej teploty na chodbe, ostaňte vo svojom byte, čo najďalej od ohniska požiaru a čakajte na príchod hasičskej jednotky. Na zabránenie prieniku dymu utesnite dvere mokrým uterákom,
• pri evakuácií sa za každých okolností musíte vyhýbať zadymeným priestorom: splodiny horenia (dym) znižujú celkovú viditeľnosť, čo je však dôležitejšie, už po pár vdychoch v zadymenom priestore môže človek veľmi rýchlo upadnúť do bezvedomia. Oheň a dym sa šíria rýchlo a podmienky v budove sa menia každou sekundou. Pri zníženej viditeľnosti sa jednou rukou dotýkajte opory – steny, zábradlia, ktoré umožnia rýchlejší a bezpečnejší postup vpred,
• dodržiavajte pokyny, príkazy a nariadenia príslušníkov Hasičského a záchranného zboru a ďalších zložiek integrovaného záchranného systému. Informujte ich o osobách, ktoré sa môžu ešte nachádzať v objekte,

• vo výškových budovách je vhodné inštalovať elektronické hlásiče požiaru a dymu, ktoré na požiar včas upozornia obyvateľov opticky aj akusticky. V bytoch sa odporúča mať po ruke na likvidáciu menších požiarov hasiaci sprej, príp. hasiacu deku. 

Desatoro prevencie pred požiarmi:
1. Nenechávajte otvorený oheň bez dozoru, 
2. Neodchádzajte od varenia k iným činnostiam, 
3. Elektrické a plynové spotrebiče udržujte v dobrom technickom stave, 
4. Dodržujte návody a odporúčania výrobcov spotrebičov, 
5. Používajte spotrebiče len k účelu, pre ktorý boli vyrobené, 
6. Dodržujte základné bezpečnostné predpisy pri manipulácií s otvoreným ohňom a spotrebičmi, 
7. Pri fajčení dbajte na dokonalé uhasenie nedopalkov a zápaliek, 
8. Udržiavajte voľné únikové cesty a únikové východy, 
9. Inštalujte podľa návodu hlásič požiaru (dymu), príp. aj detektor úniku plynu, 
10. Pri odchode z bytu vypnite osvetlenie a skontrolujte elektrické spotrebiče (napr. práčku, rýchlovarnú kanvicu a pod.), uhaste otvorený oheň a uzavrite okná.

Na záver pripomínam, že len dôsledným dodržiavaním vyššie uvedených zásad a pravidiel predídete možnému vzniku požiaru vo vašich domovoch, ako aj možným stratám v podobe ľudských životov, zdravia a majetku. Dôkladne sa nad nimi zamyslite a dodržiavajte ich. V prípade potreby sú vám členovia Dobrovoľného hasičského zboru obce MČ BA - Dúbravka pripravení odborne poradiť v akých-
koľvek otázkach, ktoré sa týkajú  ochrany pred požiarmi v obytných domoch.
Matej Filípek, veliteľ Dobrovoľného hasičského zboru obce, lum
Ničivý požiar pohol Dúbravkou
Tragické následky mal požiar v bytovke na ulici Ľuda Zúbka. O pár dní horelo aj v paneláku na Bilíkovej. Udalosti zaktivizovali Dúbravčanov.
V noci z 3. na 4. novembra zasiahla nielen Dúbravku, našu mestskú časť, ale aj celé Slovensko, správa o tragédií, ktorá sa odohrala na ulici Ľuda Zúbka 15. 
Pri požiari v paneláku zomrela 20-ročná žena. Po nešťastí vyplávali na povrch šokujúce informácie. Zuzka obetovala vlastný život pre záchranu ostatných. Celý život pomáhala druhým, statočnosť a obetavosť sa jej, žiaľ, stali osudnou. 
Pri požiari sa snažila pomôcť ostatným spolubývajúcim, no podcenila situáciu a nadýchala sa jedovatých splodín kysličníka uhoľnatého. Záchranárom priamo na mieste sa ju už nepodarilo oživiť.
Aj napriek snahe zdravotníkov v Univerzitnej nemocnici Bratislava na Antolskej v Petržalke v pondelok 7. novembra zraneniam podľahla ďalšia žena, ktorá bola do nemocnice privezená vo veľmi vážnom stave.

Zásah hasičov
My, občania bytovky Ľuda Zúbka 15, sme po vypuknutí požiaru ihneď zalarmovali hasičov a ostatné záchranné zložky, ktoré sa na miesto dostavili takmer  okamžite.
Po príchode záchranných zložiek na miesto požiaru začali hasiči, policajti a záchranári s hasením, s evakuáciou osôb a s poskytovaním prvej pomoci. Hasičom sa naskytol otrasný pohľad. V útrobách paneláka našli bezvládne telo mladej ženy (Zuzky) na ôsmom poschodí. Neskôr vysvitlo, že Zuzka, ktorá namiesto toho, aby vybehla pred vchod, bežala po poschodiach a varovala ostatných. To sa jej, žiaľ, stalo osudným. Jej priateľa Borisa našli na nižších poschodiach v bezvedomí. Skončil v nemocnici, kde bojuje o život.
Treba jednoznačne vyzdvihnúť to, že okamžite sa na miesto tragédie dostavil starosta Martin Zaťovič s manželkou, synom, vicestarosta Ľuboš Krajčír, poslanec Juraj Káčer a mnohí ostatní.
My, obyvatelia bytovky, sme sa len nemohúcne dívali na to, ako z okien šľahali obrovské plamene, a nemohli sme nič robiť. Niektorých obyvateľov, podľa zdravotného stavu, previezla RZP do nemocníc, nás ostatných umiestnili do autobusu, kde nám záchranári premerali hladinu CO v krvi.
Následne sme boli asi o 2.00 ráno prevezení do Domu kultúry na prenocovanie, kde nám poskytl  nápoje (káva, čaj, minerálka) a deky, ktoré starosta 
promptne zohnal, pretože mnohí sme boli len v pyžamách a november už ukazoval svoju zimnú tvár.
Ďakujeme
Ráno nám pán starosta priviezol raňajky, podiskutoval s nami „ako sa spalo“. Okolo obeda nás pustili do bytoviek, kde sme sa mohli aspoň prezliecť a vziať si potrebné lieky a doklady a odísť k svojim príbuzným.
Od nedele bola už časť bytovky sprístupnená (teplá voda, kúrenie, elektrina), pre tie byty, ktoré ešte neboli sprístupnené, zariadila mestská časť ubytovanie v ubytovni v Dúbravke.
Je mi veľmi ľúto 85-ročnej babičky, ktorá požiar spôsobila neopatrným zapaľovaním sviečky, hlavne preto, že vyhasli 2 ľudské životy.
Bohužiaľ sa požiar, ale už nie o takej intenzite a bez obetí, zopakoval o pár dní na Bilíkovej.
Z mojej strany, ako obyvateľa bytovky Ľuda Zúbka 15, ale súčasne aj ako zamestnanca miestneho úradu mestskej časti, patrí nesmierna vďaka starostovi, jeho zástupcovi, riaditeľovi domu kultúry,  ako aj všetkým záchranným a hasičským zložkám, že sa o  nás v onú osudnú noc tak príkladne postarali.  Máme dôkaz, že sa o nás vedenie mestskej časti vie postarať, aj keď ide doslova o život.          Boris Topoľský, Ľuda Zúbka 15
Požiar - ako mu predchádzať, ako sa správať
Bezpečnostná prednáška 
hasičov, pokyny, ukážky
8. december – 14:00 
 Dom kultúry Dúbravka
Prednášať bude Matej Filípek, veliteľ Dobrovoľného hasičského zboru v Dúbravke
vstup voľný
Ploty, herné prvky, energia.  Dúbravka opravuje ihriská
Mestská časť postupne obnovuje detské ihriská. Na Nejedlého aj Sekurisovej pridali ruku k dielu i obyvatelia z okolia.
Oplotiť, osadiť nové hracie prvky, opraviť, obnoviť. Pred zimou Mestská časť Bratislava Dúbravka dokončuje tohtoročnú plánovanú obnovu detských ihrísk. 
Dve vybrané ihriská  - na Nejedlého pri lekárni a pri spojnici ulíc Cabanova – Tranovského dostali oplotenie.  Ihrisko na Nejedlého, ktoré čistili, upravovali a aj ďalej chcú skrášliť prostredníctvom grantu aktívni obyvatelia, má aj nový hrací prvok. Mestská časť tu osadila preliezačku pre staršie deti. 
Aktívni rodičia z okolia Nejedlého boli jeden z tímov, ktorý podporilo grantom  Občianske združenie Žime krajšie. Podobne sa menilo aj ihrisko na Sekurisovej ulici.

Opravy, úpravy 
Hrací prvok pribudol aj na chudobnom ihrisku na Homolovej pri Materskej škole Cabanova, kde musela mestská časť tento rok odstrániť jeden starý  a nebezpečný prvok.
Začala sa už aj rekonštrukcia využívaného a značne zničeného detského ihriska na Valachovej pri podniku Duna, dokončené by malo byť začiatkom decembra. Na jar sa tak už deti budú hrať na obnovenom a bezpečnejšom ihrisku.

Plány 
Postupnými zmenami prechádzajú aj ihriská v materských školách.  Škôlka na Damborského dostala na ihrisku nový bezpečnostný povrch a obnovovalo sa aj ihrisko v MŠ Ušiakova.  Okrem bezpečnostného povrchu, miestny úrad upravoval aj zeleň a tunajšie átrium sprístupnil deťom.
„Prioritou je zvýšiť bezpečnosť pri hrách na ihriskách v materských školách,“ priblížila plány Mária Uhlárikova z Referátu životného prostredia miestneho úradu.  
Budúci rok chce Dúbravka v obnove a opravách ihrísk pokračovať. Veľkou zmenou by malo prejsť ihrisko pri Základnej škole Pri kríži na Ožvoldíkovej, ešte tento rok tu má mestská časť vysadiť stromy pri panelákoch. V plánoch je podľa Uhlárikovej aj úprava ihriska na Nejedlého pri základnej škole. 
Pribudnúť by mali postupne aj ďalšie oplotenia ihrísk.  Tento rok mestská časť upravovala aj najvyťaženejšie ihrisko v Parku Pekníkova, nedávno tu pribudli dve veľké hojdacie siete a cvičebné prvky.  V zmenách chce miestny úrad pokračovať aj ďalší rok, cieľom je vytvoriť z Parku Pekníkova rekreačné miesto pre všetky generácie.
V spolupráci s hlavným mestom, má magistrát osadiť nové hracie prvky na ihrisku na Sekurisovej ulici.
Lucia Marcinátová
Nalejme si čistej vody...
Základná škola Nejedlého priniesla vodu v rámci projektu Zdravie na tanieri. Žiaci si vyskúšali prezentovanie, aj účasť na konferencii.

Voda v džbánoch, pohároch, ako súčasť prezentácií, letákov, no aj fotiek, pesničiek či tanca. Voda nad zlato. 
Presne o vode bol nielen jeden deň, ale aj celý projekt Základnej školy Nejedlého. Škola získala dotáciu z Ministerstva školstva, vedy, výskumu a športu SR na zdravý životný štýl, zapojila sa totiž do výzvy Zdravie na tanieri 2016 s projektom „Ja a kvapka vody“.  
Projekt podporili dotáciou aj mestská časť Dúbravka a Združenie rady rodičov. Cieľom bolo vytvoriť u detí, no aj ich rodičov či učiteľov, zdravý vzťah k vode ako najlepšiemu nápoju pre každodenný život.

Voda ako základný nápoj
Už za vstupnou bránou vítali preto ráno deti, rodičov a aj hostí vodou.  Učiteľky, zamestnanci a aj niekoľkí žiaci oblečení v krojoch, vo vzduchu zvláštne napätie, atmosféra. To všetko predznamenávalo, že tento deň na škole Nejedlého  bude výnimočný.
Voda sa totiž len nepodávala, ale škola jej venovala celú konferenciu. Žiaci si vyskúšali, aké je pripravovať projekt, prezentovať. Hovorilo sa o vode, pitnom režime, zdravom životnom štýle, zložení „sladkých“ vôd či džúsov. 
Učitelia sa myšlienku pitného režimu snažili podporiť napríklad aj oblečením sa do krojov. Ako priblížila riaditeľka školy Lena Kampmillerová chceli tak pripomenúť a navodiť atmosféru minulosti, keď voda bola základným nápojom. Nepili žiadne ochutené nápoje, ani džúsy či energetické drinky. 

Aquaselfie
Keď sa však blížila  desiatová prestávka, učitelia a vedenie školy i pozvané vedenie mestskej časti si začali šepkať, bolo cítiť, že sa niečo chystá. Školská jedáleň sa postupne naplnila deťmi, ktoré chodia na desiatu v rámci prestávky.  K desiate sa nalievala, samozrejme, voda, tak trošku slávnostnejšie z džbánov, zlatý klinec programu prišiel ale neskôr, keď sa z ničoho nič pustila hudba.  Ľudové piesne zaujali, no najmä tanečníci a tanečníčky v krojoch, za tanečníkmi sa totiž ukrývali učitelia školy.
„Bolo to prísne tajné, žiaci o tom vôbec nevedeli, chceli sme totiž zachytiť ich reakciu,“ hovorí Martina Klieštiková, učiteľka základnej školy a koordinátorka projektov zameraných na environmentálnu výchovu v škole.
Výstupom celého projektu má byť totiž video, na ktorom chcela škola zachytiť aj úprimné reakcie žiakov.
Reakcie vyvolala aj žiacka fotosúťaž aquaselfie, ktorá predstavila zábery  s vodou v rôznych podobách i skupenstvách. Projekt Ja a kvapka vody je len jedným z mnohých, ktoré na Nejedlého, no aj ostatných základných školách, prebiehajú. O zdravom životnom štýle je na Základnej škole Nejedlého aj projekt Záhrada, ktorá učí. Bližšie do záhrady nazrieme pred začiatkom jej ďalšej sezóny, čiže po zime...
Text a foto: Lucia Marcinátová
Strašidlá chodia do škôl aj škôlok
Vyrezávanie tekvíc, čarodejnice, pavúky, strašidlá, piráti a veľa krvi. Samozrejme tej falošnej. Halloween si rôznym spôsobom pripomínali aj naše materské a základné školy.
Základná škola Nejedlého pripravila pre svojich žiakov Halloweensku party, na ktorej hostila rodinu Adamsovcov. Jedáleň plnú pavučín zaplnili deti v maskách a hudba ich zodvihla zo stoličiek. Tancovali všetci, rodičia, pani riaditeľka, učiteľky, deti súťažili, bavili sa. 
Materská škola na Bazovského ulici napríklad prichystala pre svoje detičky akciu plnú masiek, pochopiteľne boli menej desivé ako u školákov. Podujatie ukončila ohňová šou.
Materská škola Cabanova zas namiesto strašidiel dala prednosť tekviciam, zorganizovala tekvičkovú slávnosť.  
Jesenné oslavy, strašidelný halloween a masky, mali tak rôznu podobu a formy, cieľom však nebolo vystrašiť, ale sa poriadne spoločne zabaviť.
 (zm, lum)
Škôlkari na strednej škole
Predškoláci z Materskej školy Cabanova si počas novembra vyskúšali nie základnú, ale rovno strednú školu. Nazreli do tried, nadesiatovali sa v škole, spoznali študentov. Žiaci Pedagogickej a sociálnej akadémie na Bullovej im totiž v spoločenskej miestnosti zahrali divadielko. Pripravili rozprávku o prasiatku, ktoré nevedelo povedať r... 
Študenti Pedagogickej a sociálnej akadémie na Bullovej deti z materskej školy už poznajú, chodia do škôlky na prax, a teraz prišli škôlkari za nimi. Zaujímavé spoznávanie a prepojenie generácií...
Foto: Lucia Marcinátová
Švantnerka cestovala do Belgicka, vytvárala sochu cikajúceho chlapca
Každá chvíľa je príležitosť učiť naše deti niečo nové, povedal Benjamin Franklin a pripomína vedenie Materskej školy Švantnerova. Škôlka prispela do výtvarného projektu Eurorozprávky.
Materská škola Švantnerova sa zapojila do európskeho výtvarného projektu Eurorozprávky pri príležitosti slovenského predsedníctva v Rade EÚ. Projekt prispel k vytvoreniu a pestovaniu vzťahu detí k poznaniu krajín EÚ prostredníctvom rozprávok z rôznych európskych krajín.
Z detských diel vznikla aj výstava v budove Slovenského rozhlasu na Mýtnej. 	

Rozprávkové spoznávanie
Každá rozprávka tohto projektu hravým spôsobom zaviedla deti do blízkeho i vzdialeného sveta európskeho spoločenstva. Zúčastnilo sa  28 materských škôl z jednotlivých miest Slovenska, deti maľovali a priestorovo stvárňovali 28 rozprávok zo všetkých členských krajín EÚ. Prostredníctvom detskej tvorby našich detí sme mestskú časť Bratislava-Dúbravka prezentovali na Predsedníctve v Rade EÚ. 
Okrem toho 20.októbra deti MŠ Švantnerova otvárali Vernisáž Eurorozprávok 2016. 
Obrázkový projekt Belgicko
Všetko sa začalo, keď sme sa stretli celý pedagogický kolektív a rozanalyzovali sme si podmienky súťaže. Stanovili sme si postupy a rozdelili úlohy. Prvým krokom bola informovanosť rodičov detí o cieľoch  projektu a žiadosť o spoluprácu pri preklade legendy z francúzštiny do angličtiny a slovenčiny, materiálnu pomoc (veľkorozmerné kartóny), spoločná práca s deťmi pri tvorbe obrázkových projektov o Belgicku a návrhy oblečenia pre Manneken Pisa.    
Do projektu sa zapojili deti a pedagógovia dvoch predškolských, heterogénnych tried. Vytvorili sme si scenár a prvé aktivity zamerali na prípravné práce. Deti tvorili kulisy typických belgických domov, vymýšľali, na čo sa im silueta domu podobá, fontánu pre „cikajúceho chlapca“ ozdobenú jarnými kvetmi, maľovali kufor na cestu do Belgicka a kašírovali strigu. 
Obrazová prezentácia a projekty deti motivovali natoľko, že sa tešili na virtuálnu cestu do Belgicka. Dokonca rodičia jedného chlapca napísali e-mail na riaditeľstvo školy, kedy sa letí? Deti si zbalili oblečenie do ruksakov a kufríkov a v jeden pekný deň sme vyrazili. 
Rozlíšili sme sa farebnými šiltovkami a cestovali sme do Bruselu. Rozprávali sme sa o tom, akým dopravným prostriedkom sa môžeme dostať do Bruselu, čo všetko si musíme zbaliť, na čo nesmieme zabudnúť pri cestovaní mimo Slovenska. 

Oblečenie pre cikajúceho chlapca
Nasledujúci deň deti ilustrovali dej legendy rôznymi výtvarnými technikami. Vyhľadávali dominanty Bruselu v encyklopédiách a na internete. Pokúsili sa zachytiť architektúru budov v konštruktívnych hrách, konštruovali dominanty Bruselu. Pre cikajúceho chlapca navrhovali oblečenie, tiež kreslili oblečenie a návrhy na magnetky v digitálnom výtvarnom programe RNA, ktoré budú súčasťou prezentácie výstavy pre hostí. 
Do projektu sa zapojili všetky deti z predškolských tried vlastným výtvarným stvárnením. Z prác pedagógovia vytvorili galériu, na ktorú deti pozvali rodičov, starých rodičov a hostí školy. Súčasťou galérie je digitálna prezentácia fotografií. Práve zážitkové učenie a inovatívne formy edukácie motivujú deti k záujmu a vlastnej iniciatíve zapojiť sa do aktivít.
Tento originálny projekt je prínosom nielen pre slovenské deti, ale aj pre deti  žijúce v európskom spoločenstve.
Gabriela Strýčková, riaditeľka MŠ Švantnerova
Dúbravskí školáci si ako prví odskúšali zážitkovú ekovýchovu
Natur-Pack a OLO spojili sily a spoločne vzdelávajú deti v OLO Centre.
Zberová spoločnosť OLO a organizácia zodpovednosti výrobcov Natur-Pack sa rozhodli spojiť sily v oblasti vzdelávania verejnosti a výsledkom toho je otvorenie vzdelávacieho centra, ktoré od konca septembra ponúka pre základné školy z Bratislavy i okolia zážitkovú ekovýchovu a na ňu nadväzujúcu exkurziu do spaľovne. Vzdelávacie centrum nesie názov OLO Centrum. 
Ide o mimoriadne významnú aktivitu, ktorej cieľom je zvyšovať environmentálne povedomie v oblasti zodpovedného nakladania s odpadmi. Podobné centrum sa na Slovensku nachádza iba v Košiciach, v priestoroch spaľovne spoločnosti KOSIT.
Ekovýchovný program v OLO Centre pre Natur-Pack zabezpečuje skúsený tím lektorov z mimovládnej organizácie Daphne. Inštitút Daphne uskutočňuje zážitkové vzdelávanie pre Natur-Pack už od roku 2011. Podstatou ekovýchovných programov Daphne je vtiahnuť deti do deja, ktorý im pomôže chápať súvislosti dôležité pre správne nakladanie s odpadmi. Na Slovensku máme problémov s odpadmi neúrekom. Jednak nedostatočne triedime odpad, ktorý je možné v procese recyklácie opätovne použiť a mnoho druhov odpadov končí na nelegálnych skládkach, ktoré sú hrozbou pre životné prostredie.
Historicky prvou školou, ktorej deti zažili ekovýchovu s Daphne a následne exkurziu v priestoroch spaľovne OLO, bola Základná škola Nejedlého. Dúbravské deti sa zúčastnili slávnostného otvorenia OLO Centra.
Natur-Pack je presvedčený, že OLO Cenrum bude mať u verejnosti úspech, o čom svedčia hromadiace sa objednávky základných škôl. Celý postup objednávania sa na ekovýchovu a exkurziu v OLO Centre je možné nájsť na stránke www.olo.sk, ako aj na webovej stránke Daphne v časti ekovýchova (http://daphne.sk/content/ekovychova).                        
Marek Brinzík, riaditeľ pre vzťahy s verejnosťou Natur-Pack
Miestna organizácia Jednoty dôchodcov v Dúbravke pozýva

13. december - exkurzia do čokoládovni v Kittsee a predvianočnej Viedne - Bližšie informácie budú uvedené na nástenkách MO JDS a v Denných centrách. Záujemcovia o exkurziu do Viedne sa môžu prihlásiť v sídle MO JDS  v Dúbravke na Žatevnej č. 4, 5. decembra od 10.00 – 12.00 hod. Cena exkurzie  pre člena je 5 eur.
14. december - 15.00 – Dom kultúry Dúbravka – Spoločenské predvianočné posedenie s kultúrnym programom pre seniorov. Akcia sa uskutoční pod záštitou starostu v spolupráci s Odd. sociálnych veci, Miestnej organizácie JDS a Domom kultúry v Dúbravke.
25. január - 15.00 – Dom kultúry Dúbravka - Výročná členská schôdza MO JDS v Dúbravke spojená s fašiangovým večerom.
Ján Molnár, predseda MO JDS v Dúbravke
Manželia oslávili 60 spoločných rokov
Potriasť rukou, zaželať a možno sa aj inšpirovať. Taká bola návšteva u manželov Adamkovičovcov.  Tento rok oslavujú 60 rokov, odkedy si povedali áno, stali sa manželmi.  V Dúbravke žijú už 40 rokov, najskôr v služobnom byte Materskej školy Cabanova, kde pani Adamkovičová pracovala, neskôr v trojizbovom byte neďaleko škôlky.  
Prekvapia nás vitálni a energickí seniori, stále aktívni. Augustín, ktorému 85 rokov háda asi málokto, stále ešte pracuje ako vrátnik v Náruči záchrany na Fedákovej. Prácu, ako vraví, nerobí pre peniaze. Pomáha jemu a on zase prácou centru, iným. Možno aj táto stála aktívnosť je jedným z receptov na pohodové dlhoročné manželstvo i jeseň života.  Pani Anastázia zas prekvapí svojou netradičnou, no krásnou záľubou, vo svojej izbe ukrýva stroj, stôl a ornáty, čiže farárske rúcha originálne vyšívané. Jeden z ich synov je totiž farárom, pôsobí v Banskej Bystrici. Spolu majú Adamkovičovci štyri deti, troch synov, jednu dcéru a v tomto čase očakávajú aj prvé pravnúča.
Jedným z receptov na dlhoročné spolužitie je aj vedieť sa udobriť, odpustiť, priznať chybu.  „Neodísť spať rozhnevaný, spory riešiť,“ prezrádza Augustín Adamkovič o dlhoročnom žití.           
Text a foto: Lucia Marcinátová
Stretnutie jubilantov
„Do vašich spomienok sa už veľa zmestí. Prajeme telu zdravie, ruke pevný stisk, lásku do srdca i nejaký ten zisk.“ S takýmito slovami začal starosta Martin Zaťovič poobedie venované jubilantom Dúbravky. Oslávenci sa stretli počas novembra v červenej sále kultúrneho domu, aby sa spoločne zabavili, posedeli, podebatovali. O kultúrny program a aj moderovanie sa postaral spevák a herec Jozef Benedik. Medzi jubilantmi boli tentoraz známe tváre, aktívni dúbravskí seniori. Kveta Slyšková, predsedníčka Matice slovenskej v Dúbravke, Katka Jakubčíková, spoluautorka knižky Mamkina Dúbravka či Ján Molnár, predseda Jednoty dôchodcov Slovenska v Dúbravke. Keď Jozef Benedik začal s piesňou: „Čo sa mi môže stať, keď poviem, že mám ťa rád..“, spievala takmer celá sála kultúrneho domu. Posedenie s jubilantmi organizuje mestská časť, oslávencov pozýva každý štvrťrok.                            (lum)
Prvý kvíz seniorov
Mestská časť v spolupráci s Dúbravským múzeom a Radou seniorov v Dúbravke zorganizovali Prvý vedomostný kvíz seniorov.
Vedomostnú súťaž otvoril 14. novembra krátkym programom súbor dúbravskej Matice slovenskej a zatancovať prišla aj Klnka. Súťažili družstvá z denných centier na Žatevnej a Pod záhradami a družstvo miestneho odboru Matice slovenskej. Otázky pripravil správca Dúbravského múzea Ľubo Navrátil a týkali sa dejín Dúbravky, jej osídlenia, kultúry, pamiatok a zvykov. Seniori preukázali zdravú súťaživosť a mimoriadne hlboké znalosti, ktoré vysoko hodnotil aj predseda trojčlennej poroty PhDr. Jozef Klačka.
Víťazom sa nakoniec stalo družstvo Denného centra 1 Pod záhradami, druhá skončila Matica slovenská a tretie miesto patrilo seniorom z Denného centra 4 na Žatevnej.
Kvízovanie samozrejme sprevádzalo nielen súťažné súperenie, ale aj dobrá nálada a príjemné debaty.
(elen)

●  Ján Pallang - maľby, stierky, nátery. Tel.: 0905 257 454. 
● Materinský nemecký jazyk vyučujem všetky stupne, mám dlhodobé skúsenosti.  Tel.: 0903/177891.
● Ponúkam vodoinštalatérske práce. Tel.: 0904 572 977.
● Editujem preklady z ruštiny do slovenčiny – 0944747833.
● Glazúrovanie vaní za prijateľnú cenu so zárukou. Tel.: 0905983602
● Rizikové pílenie stromov v ťažko dostupných miestach. Tel. 0903 / 586 515.
● Vodoinštalácie a údržba. Ján Polák, 0905 627 321.
● Kompletne vám poupratujem. Tel.: 0911 795417.
● Pripravím vás na pracovný pohovor v anglickom jazyku. Tel: 0915 770 904.
● Učiteľka anglického jazyka doučí a pripraví na reparáty študentov a žiakov aj počas letných prázdnin. Kontakt: 0904 420 720. 
● Predám novú hrazdu na cvičenie na strop. Cena 25 eur. 0903702278
● Darujem funkčnú mikrovlnnú rúru. 0903702278.
● Ponúkame výhodne na dlhodobý prenájom zariadený 3-izbový byt (70m2) v novostavbe bytového domu v Dúbravke. V blízkom okolí je kompletná občianska vybavenosť, k dispozicii v prípade záujmu 1 kryté parkovacie miesto. Bližšie informácie: tel.: 0911 887 453  
● Predám hnedý konferenčný stolík zn. Kent. Cena 50. Tel,: 0903 558 793.  
● Predám nový veľký turistický ruksak s 10% zľavou. Tel.: 0948 009 504.
● Predám zánovný biely konferenčný stolík, oválny s obvodom 175 cm. V spodnom priestore miesto na časopisy. Dohoda. Tel.: 0948 009 504. 
● Kúpim chatu.  0915122937
● Predáme pozemok 3401/19 s výmerou 883 m2 v zastavanej časti Dúbravky, vhodný na výstavbu chatky a záhrady a oddychovú časť.  Tel.: 0904 244 436
● Ponúkame výhodne na dlhodobý prenájom zariadený 3-izbový byt (70 m2) v novostavbe bytového domu v Dúbravke. V blízkom okolí je kompletná občianska vybavenosť.  Bližšie informácie: 0917 888 460   
● Ponúkame na prenájom garážové státie 19m2 v garážovom dome umiestnenom pod bytovým domom na Nejedlého ulici.  Tel (8:00-20:00hod):  0911 88 74 53 
● Rodičia detí, ktorí vo večerných hodinách chcú ísť napriklad na kultúrne podujatie, postráži a prípadne doučí (aj anglický jazyk) detská sestra - dôchodkyňa. Referencie mám. 0948/009 504, 02/6428 2651
V Dúbravke budú Bratislavské sakrálne Vianoce
Koncert orchestra Virtuoso bude 9. decembra o 19:30 v Kostole Ducha Svätého.
Vianočná atmosféra, orchester, ktorý zaplní hudbou celý kostol aj okolie. Taký má byť koncert orchestra Virtuoso pod názvom Bratislavské sakrálne Vianoce.  Naplánovaný je na piatok 9. decembra o 19:30 v Kostole Ducha Svätého v Dúbravke.  Záštitu nad týmto veľkolepým koncertom prevzal Martin Zaťovič, starosta Mestskej časti Bratislava – Dúbravka a Pavol Frešo, predseda Bratislavského samosprávneho kraja. Kostol Ducha Svätého bude počas koncertu slávnostne nasvietený.  Každý účastník dostane vianočný darček – vianočné cédečko s názvom Virtuoso Festivo. Koncert sa bude dať vypočuť aj v okolí. Vychutnať si ho tak môže každý, kto pôjde okolo. Podujatie je pre všetkých zadarmo. Pre vstupenky však bude treba prísť do Domu kultúry Dúbravka a na koncert sa zaregistrovať. Na jednu zaregistrovanú osobu sú maximálne 2 vstupenky.                                                                                                         (red)
Veľkokapacitné kontajnery v decembri
23. november - 29. december – 24 hodín státie na jednom stanovišti. Kontajnery budú pristavené ráno okolo 9.00 hod.,  odvoz kontajnerov na druhý deň od 10.00 hod. bez ohľadu na naplnenosť kontajnera. 
23. november 	parkovisko pred byt. domom Fedákova 32 
23. november	Roh ulíc Tulipánova – Pod záhradami 40 
23. november 	Bilíkova 26 – parkovisko 
30. november 	Švantnerova parkovisko pri Lipe 
1. december 	Ušiakova 14 pri MŠ 
1. december	Húščavova 1-3 parkovisko 
7. december	Gallayova 49 roh ulíc s ul. Pri kríži
8. december	Bujnákova 3 – 5 
8. december	Beňovského 16 – parkovisko 
14. december	Kpt. J. Rašu 21
15. december	Drobného 22 – parkovisko 
15. december	Tranovského 55 a Tranovského 38 parkovisko 
19. december	K horánskej studni (parkovisko pri kostole)	
20. december	Koprivnická 11 
20. december	M. Sch. Trnavského 22 – smerom k Landauovej ul.
Mestská časť garantuje termíny pristavenia veľkokapacitných kontajnerov na určené miesto a 24-hodinovú lehotu státia kontajnerov na určenom stanovišti uvedenom v harmonograme. Žiada tiež obyvateľov, aby v prípade nedodržania harmonogramu pristavenia kontajnerov kontaktovali dodávateľa alebo miestny úrad, ten tiež vyzýva, aby ľudia neparkovali v tesnej blízkosti veľkokapacitných kontajnerov.
V prípade, že  nebude možné pre parkujúce vozidlá  pristaviť kontajner na určené miesto,  bude kontajner zložený na najbližšie možné miesto na určenej ulici a dodávateľ o tom upovedomí objednávateľa.
Kontajnery na veľkorozmerný komunálny odpad nie sú určené na zber odpadu ako pneumatiky, elektroodpad, batérie a akumulátory, nebezpečný odpad (farby, oleje a pod.)
Kontakt na zástupcu za dodávateľa: 0911 800 093, Kontakt na zástupcu za objednávateľa: 02/ 60101157, Dodávateľ kontajnerov: AVE SK odpadové hospodárstvo s.r.o., Osvetová 24, 821 05 Bratislava
Pieseň venovala aj Mečiarovi, aby odišiel
„Táto noc nikdy neskončí, na tento výlet nebol lístok spiatočný. Noc je piesňou.“ Hudba, slová, ktoré po koncerte ešte dlho zneli v ušiach. Ostal pocit, že táto noc – tento umelecký zážitok  –  naozaj nekončí, neskončil... Zimomriavky.
Také a podobne silné pocity zanechal koncert hudobníčky Kataríny Knechtovej, ktorý ako jediný v Bratislave, odohrala začiatkom novembra v dúbravskom dome kultúry. Mladá energická charizmatická a pri rozhovore priateľská speváčka, gitaristka, skladateľka, venovala svoju koncertnú tour prekvapivo už dvadsiatim rokom na scéne. Začínala totiž ako pätnásťročná so skupinou IMT Smile, potom prešla do skupiny Peha a po roku 2008 rozbehla sólovú kariéru. Terajšiu tour pod názvom Prežijú len milenci II odohrala s malým orchestrom, aj staršie známe hity tak dostali nový aranžmán a intímnejší, emotívnejší rozmer.
Turné po piatich slovenských mestách odštartovala práve v Dúbravke. Na koncerte pokrstila aj svoj album Premeny, ktorý mapuje jej 20-ročnú hudobnú cestu. 
Katka chcela, aby ho pokrstil náhodný divák, fanúšik. Po jej  výzve sa v hľadisku hneď zdvihla jedna ruka.  Album prišiel na pódium pokrstiť Martin, aspoň tak sa Katke predstavil starosta Martin Zaťovič. Prezradil, že po tom, ako počul pieseň Na oko spím, stal sa Katkiným dlhoročným fanúšikom. Album poprášil zlatým prachom.
Jediný  bratislavský koncert v rámci tour Prežijú len milenci II ste mali v Dúbravke, prečo práve tu?
Lebo tu nás chceli. Keď sme hrali Prežijú len milenci prvú sériu, tak to bolo celkom úspešné a mali sme v pláne to zopakovať.
Spomínali ste, že v Dúbravke nie ste prvýkrát?
Bola som tu, keď som začínala svoju sólovú kariéru, potom ako vyšiel môj prvý sólový album Zodiak.
Začínali ste s IMT Smile, potom to bola skupina Peha, teraz vystúpenie s orchestrom. Čo bude ďalej?
Tých polôh, ktoré som vystriedala za osem či deväť rokov, bolo celkom veľa a stále sa viac približujem k intimite piesní. Možno budúcnosť je práve v tom, že sa koncert zúži len na to, že budem hrať len ja sama. No je to hudba budúcnosti, teraz by som sa chcela venovať sama sebe a tomu, že sa budem trošku viac učiť a posúvať v rámci hry na hudobné nástroje. Mám totiž za sebou veľmi intenzívne dva roky, nahrávali sme, robili sme aranžmány a cítim sa celkom vyčerpaná. Potrebujem teraz nové poznatky a trošku sa vžiť s nástrojmi, aby som dokázala vytvoriť niečo nové zaujímavé.
Turné ste nazvali Prežijú len milenci. Je to teda tak v tvojom živote, je láska na prvom mieste?
„Myslím, že áno, sú veci, bez ktorých sa vieme v živote zaobísť, no zdravie a láska sú tie naozaj najpodstatnejšie. Ak by som lásku necítila a nevedela ju prežívať, nemala vo vnútri tie emócie a túžbu, myslím, že by z toho nič také, ako  vzniklo, nevzniklo.
Táto noc nikdy neskončí, noc je sieť snov... spievate vo svojej novej piesni, píšete si texty sama?
Ako ktoré, niektoré áno, niektoré mi predtým písali textári, s ktorými som intenzívne spolupracovala. No môžem povedať, že som si nikdy nemyslela, že budem písať. Posledné piesne ako Naveky, Pocit a podobne som si však už písala sama. Začínam sa tak celkom vážne zaoberať aj touto problematikou. Mám totiž pocit, že je to niečo, čomu verím, s čím sa stotožňujem, a tým pádom sa mi to ľahšie spieva a aj  ľudia tomu viac veria. 
Začínali ste so skupinou IMT Smile a teraz chystáte spoločné vystúpenia, je to akýsi návrat, spomienka?
IMT Smile si podobne ako ja pripomína 20 rokov, keďže som s nimi začínala. Majú teraz koncertné turné, ktoré sa volá hiSTORY, retrospektívne sa vracajú cez obdobia, ktoré prežili. Keďže som súčasťou týchto období, tak sa zúčastňujem ako hosť.
Ako ste sa vôbec k IMT Smile dostali?
Božie cesty sú nevyspytateľné. Bola som preložená na gymnázium, kam chodil aj Ivan Tásler a tak to nejako vzniklo.
Spomínali ste na koncerte, že ste mali na prvých koncertoch  len pätnásť rokov. Rodičia to podporovali, pustili vás?
Dodnes sa tomu čudujem, že to tak bolo. No bola medzi nami istá dôvera a najmä chlapci boli od mňa o dosť starší, tak som mala do istej miery rešpekt (smiech).
Prezradili ste aj to, že ste jednu pesničku, kedysi venovali Vladimírovi Mečiarovi, aby odišiel. Ako to presne bolo?
Myslím, že stále sa nájde nejaká postavička na našej politickej scéne, ktorá je tragikomická. Otvára sa tak otázka, ako je vôbec možné, že taký človek môže byť na takom mieste. Na druhej strane sa nás to ale všetkých týka, v rámci dejín si to všetci uvedomujeme. Mám jednu pieseň,  volá sa Vaňa plná pyraní, a tá veľmi metaforicky hovorí o tom, ako sme všetci požieraní systémom, v ktorom žijeme. Preto bola pieseň v tom období venovaná práve jemu, lebo Vladimír Mečiar bol vtedy ten človek, ktorého sa týkalo. Dnes by som ju venovala  zase niekomu inému.
Áno, myslím, že to je stále aktuálne.
To sú piesne, ktoré sú nesmrteľné.
Možno neznámy, no isto zaujímavý je váš projekt The Cubes. Poznajú ho isto poslucháči rádia FM. Môžete ho priblížiť?
Bola to kapela,  s ktorou som si chcela splniť akýsi svoj sen, lebo vždy bola vo mne túžba vytvoriť si vlastnú čisto ženskú kapelu.
Myslím, že v The Cubes boli s vami sestry Humeňanské.
Presne tak. Ja som hrala v kapele na bicie a kapela mala veľmi dobre našliapnuté.  No bola to vždy taká recesia, koníček, úlet a žiadna z nás to nebrala tak vážne, ako to nakoniec dopadlo. Dostali sme totiž toľko ponúk, že by každá z nás zabudla na vlastný život. Keďže v tom zoskupení je Petra Humeňanská, ktorá hrá v národnom divadle, a Jana Humeňaská, ktorá žije v podstate v Nórsku, tak sa tomu  venujeme len tak okrajovo. Možno je to ale hudba budúcnosti a v 40tke si povieme, že ideme robiť album.
Krstným otcom albumu na koncerte bol starosta Dúbravky Martin Zaťovič. Bola to náhoda?
Absolútna. Ja som nepredpokladala, že to bude takýto človek. Bola som pripravená aj na situáciu, že sa neprihlási nikto, kto by chcel krstiť. No keď vystúpil na pódium v tom podozrivom tričku, tak som premýšľala, kto to je. No naozaj úprimne som chcela, aby to pokrstil niekto, kto mojej muzike fandí. 
Starosta vraví, že počúva vaše piesne. Pozná ich.
V tom prípade je to to najlepšie, čo sa mohlo stať.
Lucia Marcinátová
Vianočné zvyky a obyčaje dúbravských Chorvátov
Dominantou zimných obyčají a zvykov bol zimný slnovrat, ktorý podľa kalendára pripadá na 21. december. Od pradávna bol koniec jesene a začiatok zimy považovaný za čas, keď nadobúda prevahu zlo nad dobrom, škodliví démoni nad životodarným slnkom.
Stridžie dni 
Tieto dni pred Vianocami boli označované v ľudovej tradícii ako "stridžie" dni a preto ľudia vykonávali rôzne obrady, aby zapudili všetky negatívne sily, ktoré mohli uškodiť nielen ľudom, ale aj dobytku a budúcej úrode. Stridžie dni začínali na Katarínu a končili na Štedrý deň. Pôvodne bol za najkratší deň roka považovaný 13. december teda Lucia. Vtedy ľudia nechávali na stole cesnak a okiadzali príbytky, aby vypudili démonické sily. U Chorvátov, ako aj u iných európskych národov, bol zimný slnovrat oslavovaný dlho dopredu rôznymi zábavami, tancami a hrami, pri ktorých sa často chodilo v maskách. 

Štedrý večer
Štedrý večer – Badnjak - bol u Chorvátov v Devínskej Novej Vsi, Dúbravke a Jarovciach oslavovaný rôznymi magickými praktikami. V Dúbravke pred večerom gazda nabral pod pazuchu sena, vstúpil s ním do kuchyne a zaželal všetkým: "Vinšujem vám, vinšujem, ovie sriťne svietke, Jezuševo naroďenje, ča si od miloga boga zjadate, zdravľe, sriťu a po smrti dušnoga spaseňa." Seno potom položil pod stôl. Po večernom zvonení zapálili v izbe sviečku a rodina zasadla k večeri. Spoločne sa pomodlili, gazda požehnal jedlo, nalial všetkým dospelým a starším deťom víno a predniesol prípitok. V Jarovciach popoludní pred Štedrým večerom gazda porozkladal v izbe na podlahe slamu, na ktorej potom rodina tri noci spávala. Táto obyčaj bola spojená s poverou, aby sliepky dobre znášali. Skôr ako gazdiná prikryla stôl obrusom, nasypala naň obilie rôzneho druhu v tvare kríža. Navrch položila potom „božitnjak“, štedrovečerný pletený koláč, ozdobený figúrkami vtákov. Naprostred stola položili malý vianočný stromček "božitno drivo". Malý stromček odniesli aj na hroby. Nezabudli ani na tanier s vyklíčenou pšenicou zasiatou na deň sv. Barbory. 

Chodenie s hviezdou
Až do 70-tych rokov 20. storočia sa v Jarovciach zachovala obyčaj chodenia s hviezdou. Traja mládenci chodili po dedine a jeden z nich spieval jednu z vianočných kolied. Ľuďom vinšovali zdravie, šťastie a božie požehnanie. V záhorských a zadunajských obciach chodili mládenci dopoludnia šibať svoje rovesníčky korbáčmi. V Dúbravke a Devínskej Novej Vsi chodili chlapci od skorého rána vinšovať príbuzným a susedom.  V priebehu 19. a 20. storočia chorvátske zvyky a obyčaje postupne splynuli so slovenskými a vytvorili tak špecifikum výročného zvykoslovia a obradovej ľudovej kultúry v záhorských i zadunajských obciach. 

Obdobie zabíjačiek
V Dúbravke sa zabíjačky konali hlavne od Kataríny do Vianoc, ale aj počas fašiangov pred Veľkou nocou. Bolo to obdobie, keď bývalo relatívne hojnejšie. V Dúbravke musela svinka pripravená na zakáľačku vážiť minimálne 150 kíl a slaniny musela mať na štyri prsty, spomínajú Starodúbravčania. 
Zabíjačka sa začínala skoro ráno a prvé posilnenie chlapov po zaklatí prasaťa bola krv pečená na cibuľke a, ako inak, pohárik tvrdého. V Dúbravke sa prasa obáralo, na rozdiel napríklad od Žitného ostrova, kde sa štetiny opaľovali slamou. Obarená svinka sa popreťahovala reťazou, aby sa odstránili štetiny, oškrabala sa špeciálnymi zvoncami a vyumývala dobiela. Potom sa buď zavesila na „rémy“, alebo sa jednoducho rozoberala na stole. Mäso sa triedilo podľa kvality a podľa ďalšieho upotrebenia. 
 Zabíjačkové špeciality
V polovici novembra mohli Dúbravčania vidieť tradičnú dúbravskú zabíjačku na vlastné oči. V múzeu sa od rána pripravovali špeciality. Z menej hodnotných kúskov mäsa, vnútorností a koží robila tlačenka (švankes), cesnakový lalok, krvavnice (jelítka), jaternice, pražili sa škvarky, piekli sa rebierka a podbrušina s cesnakom a rascou, do láku sa nakladala šunka a slanina na údené a zo zvyškov ovaru sa robila zabíjačková kapustnica, ovarová polievka či žobrácka kaša. 
Systém výslužiek
Rodiny zabíjali zväčša po dohovore s príbuznými a známymi , aby si výslužkami zabezpečili prísun čerstvého mäsa a zabíjačkových špecialít aj v čase, keď sa vlastné zásoby už minuli. Veľká výslužka pre najbližšiu rodinu a dobrých známych sa skladala spravidla z dvoch kúskov mäsa, 4 jelítok a kanvice kapusty či ovaru, malá výslužka znamenala kus mäsa, dve jelítka a ovar. 
Lucia Palšová, Ľubo Navrátil
O zimnom slnovrate, stromčeku a Tichej noci
Slávenie Vianoc stanovili kresťania v 4. storočí na deň zimného slnovratu, aby vytvorili protiváhu pohanským oslavám. Cirkev postupne pretransformovala pohanské tradície na kresťanské sviatky. Kresťanstvo dalo vianočným sviatkom nový zmysel. Narodenie Krista symbolizuje nový život pre človeka, pretože vďaka jeho príchodu na svet, smrti a zmŕtvychvstaniu 
môže byť každý spasený a dosiahnuť večný život. Oproti pohanským orgiám a magickým úkonom vložila cirkev do slávenia Vianoc celkom iné posolstvo. Jeho hlavným zmyslom je radosť zo spásy, ktorú ľudstvu poslal Boh vo svojom synovi, čím obdaroval všetkých ľudí. Preto vznikol aj zvyk dávať si darčeky pod stromček .
Stromček
História vianočného stromčeka, obľúbeného na celom svete, sa začala písať v nemeckom protestantskom prostredí. Prvá písomná zmienka o stavaní ozdobeného stromčeka pochádza z roku 1507 od kazateľa Geislera z Alsaska. Johann Wolfgang Goethe opisuje stromček u strýka v roku 1765. V roku 1815 sa spomína prvý stromček v Gdaňsku, v roku 1817 vo Viedni, v roku 1919 v Budíne, v roku 1933 v Ríme a v roku 1937 v Paríži. Pôvod vianočného stromčeka však nie je biblický ani kresťanský – siaha možno až k rímskym oslavám slnovratu-saturnáliám.
Na naše územie prenikol stromček až koncom 18. storočia z Nemecka. Najprv sa udomácnil v mestskom prostredí  a až koncom 19. storočia začal prenikať na vidiek. Na východné Slovensko sa dostal dokonca až medzi vojnami. Dovtedy sa v izbách vešali rôzne slamené predmety, snopy obilia   a zelené vetvičky. Aj stromček býval spočiatku zavesený v kúte alebo v strede izby vrcholcom k zemi. Jednoznačnú príčinu, prečo sa práve ihličnatý stromček stal symbolom Vianoc, nepoznáme.

Pohľadnica k Vianociam 
Prvé želanie k vianočným sviatkom sa rozhodol poslať priateľom a príbuzným Nicolo Monte Mellini z talianskej Perugie. V roku 1709 napísal niekoľko básničiek a myšlienok na kartičky a rozposlal ich svojim drahým. Jeho myšlienky sa neskôr chopili dvaja tlačiari v Miláne, ktorí začali predávať maľované pozdravy. Zvyk sa postupne rozšíril a stal sa neodmysliteľnou súčasťou vianočných sviatkov. 

Stille Nacht, heilige Nacht...
Prvenstvo medzi vianočnými piesňami patrí nielen u nás Tichej noci. Jej text pochádza z rakúskeho Lungau, kde ho v roku 1816 zložil duchovný Mariánskej  fary Joseph Mohr. O dva roky neskôr pôsobil Mohr v novozaloženej fare svätého Mikuláša v Oberndorfe pri Salzburgu. Na Vianoce 24. decembra 1918 požiadal miestneho organistu Franza Xavera Grubera, aby k jeho básni skomponoval priliehavú melódiu.
Skladba pre dve spevácke sóla, chór a gitarový sprievod sa Mohrovi tak zapáčila, že ju narýchlo zaradil do polnočnej omše.  Premiéra piesne Stille Nacht – Tichá noc v malej kaplnke oberndorfského kostola mala podľa dobových prameňov obrovský úspech. Kaplnka dodnes nesie jej meno a text tejto vari najznámejšej vianočnej piesne preložili postupne do 200 jazykov sveta.           
Jozef Petrovský
Po kom sú pomenované dúbravské ulice
Metropolitný kazateľ v Sibiu a národohospodár
Izák Caban
(5. 7. 1632 Brezno - 18. 3. 1707 Sibiu - Rumunsko)
Filozof, pedagóg, najplodnejší autor 17. storočia. Pochádzal zo zemianskej rodiny, otec bol evanjelickým rektorom a farárom. Študoval v Prievidzi, Šoprone a na univerzite vo Wittenbergu. Po ukončení štúdia bol rektorom gymnázia v Brezne, neskôr profesorom evanjelického kolégia v Prešove a v roku 1692 sa stal metropolitným kazateľom v Sibiu. Bol popredným pedagógom pôsobiacim na evanjelických školách. V Prešove prednášal filozofiu a polemickú teológiu. Prispel k premene prešovského gymnázia na kolégium a k jeho vysokej, v slovenských pomeroch ojedinelej úrovni vyučovania. Podľa vzoru Komenského využíval v pedagogickej práci názornú výučbu i divadlo. V školských drámach, ktoré si sám písal, nacvičoval a predvádzal scénickou formou učebnú látku. Vďaka svojim filozofickým názorom sústavne zápasil s existenčnými problémami. Jeho prijatie za profesora kolégia bolo vďaka slovenskému pôvodu na tie časy výnimočné. Koncom roku 1670 opustil Prešov a istý čas pôsobil v Sibiu. S novými filozofickými prúdmi sa oboznámil na univerzite vo Wittenbergu a uplatnil ich v početných dišputách. S J. Bayerom patril k najvýznamnejším predstaviteľom prešovskej filozofickej školy a k najplodnejším autorom. Uverejnil 60-70 prác, zväčša polemické traktáty s bežným dobovým teologickým a metafyzickým obsahom. Vo svojom hlavnom diele z filozofického atomizmu sa opieral o D. Sennera, J. Sperlinga a P. Gassendiho. Novoveký atomizmus pomáhal narúšať autoritu feudálnych inštitúcií. V Sibiu prispel barokovými básňami do zbierky Rosetum Frankianum. Z rozsiah-
leho diela uvádzame: Exercitatio physica de intellectu a Existentia atomorum.

Ondrej Červenák
(7. 10. 1823 Pliešovce -
22. 2. 1887 Martin)
Slovenský národohospodár, osvetový pracovník. Priekopník slovenskej národohospodárskej vedy, autor moderných koncepcií ekonomického rozvoja Uhorska. Po štúdiách v Bratislave a Banskej Štiavnici cestoval po Belgicku a Anglicku, kde sa zaujímal hlavne o hutníctvo. Po návrate pracoval ako bankový úradník martinskej sporiteľne a krátko bol aj pokladníkom Matice slovenskej.
Vypracoval a tlačou vydal návrhy na hlavnú železničnú sieť v Uhorsku. Jeho koncepcie sa týkali vybudovania železničného systému, vodnej dopravy, železiarskeho priemyslu, regulácie Dunaja a zavlažovacích sústav v poľnohospodárstve.
Kveta Slyšková
Bežci už majú svoju trať
Na prvom organizovanom behu v Dúbravke sa prispievalo na označenie bežeckej trate. Dnes je už dokončená.

Valentín sa dá sláviť rôzne, no v Dúbravke sa slávil tento rok aj behom. Mestská časť organizovala vtedy   v spolupráci s behsity.sk prvý beh v Dúbravke.
Išlo o beh páru – muža a ženy bez rozdielu veku 5 a 5 kilometrov. Najskôr z dvojice odbehla trasu dlhú päť kilometrov nežnejšia polovička, potom prebrali štafetu muži. Štart bol za kruhovým objazdom na ulici Pod záhradami, bežalo sa až ku karloveskému metrologickému ústavu a späť.
Celý výťažok z dobrovoľného štartovného išiel na vybudovanie označenia päťkilometrovej bežeckej trate v Dúbravke. Trasu vytipovali športovci v spolupráci so športovou komisiou a zamestnancami miestneho úradu. 
Štart vyznačenej trasy je za Kostolom Ducha Svätého, trasa vedie po asfaltovom chodníku až k Slovenskému ústavu technickej normalizácie, pri ktorom sa vybehne do chatovej oblasti. Lesnou cestou sa beží cca 1,5 km a potom opäť po asfalte až do cieľa.
Trasa vznikla vďaka  spolupráci Mestskej časti Bratislava Dúbravka, spoločnosti Quinta Essentia, s.r.o, ktorá prevádzkuje portál www.behsity.sk a občianskeho združenia Dúbravčan. 	
(lum)
Dúbravka ubytuje učiteľov
Nových nájomcov - učiteľov, chce Bratislavský kraj verejne vylosovať do konca roka.
Školský internát na Saratovskej 26/B neďaleko otočiska električiek, ktorý patrí Bratislavskému samosprávnemu kraju, ponúka už aj byty pre učiteľov. K dvom doterajším pribudlo na jednej chodbe ďalších desať. Ide o akési štartovacie byty, dvojgarsónky s kúpeľnou, kuchynským kútom a aj balkónom s  rozlohou do päťdesiat štvorcových metrov.
Kraj chce aspoň touto formou pomôcť a motivovať učiteľov v ich neľahkej práci. Nových nájomcov sľubuje podľa predsedu Bratislavského samosprávneho kraja Pavla Freša verejne žrebovať. 
S rekonštrukciou dvadsiatich izieb  začal samosprávny kraj počas júla. Z dvojice izieb sa stal nový „učiteľský byt“ s novou elektroinštaláciou, podlahou, dlažbami, keramickými obkladmi, omietkami, sanitou a kuchynskou linkou. Celková rekonštrukcia všetkých bytov stála 147-tisíc eur vrátane DPH, čiže jeden byt stál približne 15-tisíc eur s DPH. 			
(lum)
Poslanci rokovali mimoriadne, hlasujú už elektronicky
Na mimoriadnom zasadnutí si poslanci odskúšali elektronické hlasovanie, debatovali o poplatku za rozvoj. 
Po niekoľkých rokoch plánov a sľubov začali miestni poslanci hlasovať na zasadnutiach elektronicky. Zámer elektronického hlasovania schválili dúbravskí poslanci ešte v minulom volebnom období.  Na novembrovom mimoriadnom zasadnutí si hlasovanie už aj miestni poslanci vyskúšali.
Cieľom elektronického hlasovania je zvýšiť transparentnosť, sprehľadniť hlasovanie a uľahčiť jeho dokumentovanie.
Dúbravskí poslanci rokovali 8. novembra mimoriadne. Dôvodom bolo Všeobecne záväzné nariadenie hlavného mesta o miestnom poplatku za rozvoj, ku ktorému sa musela mestská časť vyjadriť a návrh dodatku Štatútu hlavného mesta.
Poslanci Dúbravky podporili dodatok k štatútu.
„Vyberať poplatok za rozvoj by mala mestská časť, lebo mestská časť má stavebný úrad. Preto by sa to nemalo prijať v takej podobe, ako navrhol pán primátor,“ hodnotil návrh magistrátu  mestský a miestny poslanec Juraj Káčer.
Na októbrovom mestskom zastupiteľstve schválili mestskí poslanci dodatok k Štatútu hlavného mesta, v ktorom určili, že výnos z tohto poplatku by sa mal deliť medzi mestské časti a mesto v percentuálnom pomere 68:32 a vyberať ho majú mestské časti. 
Hoci primátor Ivo Nesrovnal takéto rozdelenie dlhodobo odmietal, nakoniec s ním súhlasil. 
Hlavné mesto chce poplatok vyberať od roku 2017 v jeho maximálnej výške, a to 35 eur za každý štvorcový meter (m2) realizovanej stavby. S takouto sadzbou poplatku počíta mesto pri stavbách na bývanie, stavbách na pôdohospodársku produkciu, priemyselných stavbách, či stavbách využívaných na skladovanie a administratívu. 
(lum)
Nočná akcia kontrolovala ľudí bez domova aj dom po požiari
Okresné riaditeľstvo policajného zboru Bratislava IV, štátni a mestskí policajti, kriminalisti, vicestarosta mestskej časti Ľuboš Krajčír, pracovníci miestneho úradu a zástupcovia Úradu práce, sociálnych vecí a rodiny vyrazili do terénu na každoročnú akciu zameranú na ľudí bez domova.
Štyri hodiny ráno, po poučení a rozdelení do viacerých skupín nasadáme do áut a vyrážame na prvé miesto. Prechádzame lesom, pod nohami opadané lístie alebo svetelné lúče mihajúcich sa bateriek. Sme na mieste, kde pouličné osvetlenie už nedočiahne a pred nami sa spomedzi stromov vynoria dve záhradné chatky. 
Policajti podídu bližšie, klopú na dvere, vychádzajú rozospatí obyvatelia, ktorí sú vyzvaní, aby predložili svoje doklady.
Na ich tvárach  prekvapenie, nedôvera i strach. Po vysvetlení dôvodu kontroly sa upokoja, spolupracujú. 
Nočná akcia v teréne je totiž zameraná len na monitorovanie ľudí bez domova, nie na ich vyháňanie  z príbytkov, stanov, miest, kde trávia noc.
Dvojice aj tehotná žena
„Býva tu ešte niekto? Máte susedov?“ Znejú policajné otázky. „Jožo s babou,“ dozvedáme sa a smerujeme ďalej.
Podobne kontrolujeme a prechádzame ďalšie záhradkárske oblasti v Dúbravke. Nachádzame pár s dvomi psami a ďalšiu dvojicu, tehotnú ženu s partnerom. 
Žena v očakávaní je okamžite informovaná o prítomnosti zamestnancov Úradu práce, sociálnych vecí a rodiny. Budú kontaktovať jej rodinných príslušníkov.
Prechádzame miesta, kam človek ani cez deň nezavíta. Na viacerých sme nenašli nikoho, hoci sme mali hlásenia, že práve tu ľudia bez domova prespávajú, bývajú.

Lekára volať nemuseli
Po zmapovaní spodnej časti Dúbravky prechádzame do lesov na jej opačnom konci. Tu vychádzajú z chatky dvaja starší páni. Kým na predošlých miestach nám otvárali ľudia v pyžamách či krátkych gatiach, tu sa ľudia bez domova triasli od zimy. V ich príbytku sú diery a ani zďaleka v ňom nemajú „teplo domova.“ 
Na akcii sa zúčastnili deviati príslušníci mestskej polície so psami, 22 príslušníkov Policajného zboru. 
„Cieľom akcie bolo vyhľadávanie osôb v pátraní, odhaľovanie trestnej činnosti na úseku vlámania do chát ale aj pátranie po odcudzených veciach.  Zámerom  bolo tiež poskytnutie sociálnej pomoci,“ priblížila Ľubomír Miklovičová, hovorkyňa mestskej polície.  „Celkovo sme skontrolovali 46 osôb, z toho štyri deti. Žiadna osoba nebola v pátraní. Stav a podmienky maloletých detí skontrolovali pracovníci Úradu práce, sociálnych vecí a rodiny. Všetky skontrolované osoby boli v dobrom zdravotnom stave, nepotrebovali pomoc sociálnych pracovníkov ani lekára.“
Počas štyroch hodín sme skontrolovali viaceré lokality v Dúbravke. Zamerali sme sa na chatovú oblasť Polianky, ako aj viaceré opustené a neobývané objekty. 
Mestská polícia mala podozrenie, že v priestoroch obytného domu na ulici Ľuda Zúbka, kde nedávno došlo k požiaru, sa neoprávnene zdržiavajú viaceré osoby. Preto počas akcie preverili  aj tento priestor. Nikoho podozrivého a ani prespávajúceho polícia nenašla, správca domu dal však po upozornení osadiť nový čip na vchodových dverách bytovky.
Ťažko hodnotiť a odhadnúť čo títo ľudia v živote prežili, čo ich priviedlo k tomu hľadať útočisko v týchto provizórnych podmienkach. Čo sa v človeku odohrá, keď zrazu rezignuje, prestane bojovať, snažiť sa. Nikto z nás nemá právo súdiť nikoho, ja mám dodnes vryté v sebe smutné oči jedného z kontrolovaných. Dúfajme, že po preštudovaní materiálov od zamestnanca sociálneho oddelenia miestneho úradu využijú pomoc a skúsia začať odznova.  
Zuzana Morávková
Zdraví i postihnutí. Pri tanci sú si všetci rovní
Vozíčkari, nevidiaci, nepočujúci, mentálne postihnutí, zdraví. Všetci sa stretli pri tanci. Vytvára akýsi most , hovorí Andrej Mičúnek, predseda Tanečného klubu Danube, ktorý patrí k priekopníkom integrovaných tanečných párov aj za našimi hranicami.  V Dúbravke trénujú už viac než dvadsať rokov.
Bola to vraj náhoda, alebo osud. Pri pohľade na tanečníkov zvŕtajúcich sa na kolesách vozíčka, máte však pocit, že presne tak malo byť... 
Andrej Mičunek, zakladateľ a prezident Tanečného klubu Danube, začal trénovať postihnutých tanečníkov na civilnej vojenskej službe. 
„Bolo to vďaka ľudovej armáde,“ hovorí dnes s úsmevom. „Nechcel som ísť na povinnú vojenskú službu, chcel som ísť na civilku tam, kde sa aj niečo naučím. Tancoval som už vtedy 11 rokov a pomohli mi vybaviť, že pôjdem do Domova sociálnych služieb Rosa na Patrónku. Na Vianoce v roku 1996 tam pripravovali galakoncert pod názvom Od srdca k srdcu, jeho súčasťou bolo aj tanečné vystúpenie. Pozrel som si to, a tak som im trošku pomohol a upravil to. Vtedy som zistil, že postihnutí reagujú na tanec úplne normálne ako zdraví ľudia.“
V roku 1997 stál už Andrej Mičunek pri organizovaní prvého tanečného pobytu pre postihnutých a hendikepovaní tanečníci sa stali nielen súčasťou tanečného klubu, ale aj celého jeho života. 
Tanečný klub Danube píše v Dúbravke už 22-ročnú históriu, má viac než stovku členov, tanečníkov. Dodnes ho však ani mnohí Dúbravčania nepoznajú, nenazreli za jeho brány. Otvorili sme ich preto a predstavíme, čo klub v priestoroch školy na Batkovej ulicu ponúka.

Pár zdravý - postihnutý
Príjemné farby, obrázky, ocenenia na stenách, za rohom pohodový priestor pre prácu, internet, stolíky pre posedenie pri čaji alebo káve a za dverami to najdôležitejšie - tanečný parket a priestor so zrkadlami. 
Znie latino, chytľavé tóny, na parkete dva páry - muži na vozíčku, okolo nich tanečnice, tréner. Integrované páry sa práve pripravujú na blížiacu sa medzinárodnú súťaž.
„Klub sa venuje prioritne tancovaniu spoločenskému alebo tanečnému športu, čo je súťažná forma spoločenského tanca,“ predstavuje TK Danube Andrej Mičunek.  „Sme tu absolútne pre všetkých, čiže pre ľudí bez zdravotného postihnutia a aj pre ľudí s každým tipom zdravotného postihnutia - ktorí nevidia, nepočujú, majú mentálne postihnutie alebo sú na vozíčku.“
V klube za tie roky tancovania integrovaných párov vypracovali už metodiku výučby tanca, kde je jeden  z tanečníkov  postihnutý a druhý zdravý.
„Zdravý tanečník zväčša tancuje súťažne aj za zdravých,“ vraví Mičunek. Nájsť ich k postihnutému nie je vraj ľahké. 
„Musím však pochváliť Slovákov a našu krajinu, že sa tu rozmohlo dobrovoľníctvo, čo mi je veľmi sympatické,“ hovorí Mičunek. „Chodí k nám napríklad päť dobrovoľníčok už vyše roka do sekcie mentálne postihnutých, čo je najmilšia, ale z hľadiska výkonu najťažšia skupina.“
Tanečný klub Danube založil integrované tancovanie nielen na Slovensku, ale aj vo Veľkej Británii či Kanade. „V zásade tomu zodpovedajú aj úspechy, sme vicemajstrami sveta a víťazi svetového pohára. Tento rok budú za náš klub prvýkrát tancovať z iných krajín, dva nevidomé poľské páry budú reprezentovať Slovensko, jazdia sem k nám trénovať.“

Tanec stavia mosty
Klub je v oblasti integrovaného tanca oveľa známejší za hranicami, než doma. „Európska únia náš klub pozná veľmi dobre, prichádza k nám veľa delegácií, reprezentantov, posudzovali, ako sme vybavení a s veľkým uznaním hodnotili, čo všetko s postihnutými pri tanci dokážeme,“ vraví Mičunek.
Dodáva, že tanec je prirodzeným komunikačným neverbálnym prostriedkom, ktorý stavia mosty.  „O integrovanom tanci to platí dvojnásobne. Pre zdravú populáciu je to posolstvo nádeje, sily, chuti pomôcť a žiť, podprahovo to vychováva k dobrovoľníctvu a cibrí empatiu. U zdravotne postihnutých to naopak buduje sebaúctu, sebavedomie, lepšie spoločensko-pracovné uplatnenie, zlepšuje to psycho-somatickú kondíciu.“ 
Andrej Mičunek hovorí, že pri integrovaných pároch, ho u zdravých detí a mladých ľudí fascinuje obyčajná ľudská prístupnosť, pomoc, veľký zápal a záujem tancovať aj s hendikepovanými. V  klube totiž tancujú ľudia s rôznym typom postihnutia, každý sa tu má  cítiť rovnocenný, vážený a uznávaný, za to čo vie.
„Rád konštatujem, že všetci bez rozdielu zo mňa vytvarovali lepšieho človeka,“ dodáva Mičunek.
Tancovanie integrovaných párov je iné napríklad v tom, že vždy „vedie“ zdravý z dvojice, nezáleží na tom, či je to muž alebo žena. Približuje nám po tréningu Martin, ktorý ako vozíčkar tancuje už 18 rokov. Venuje sa najmä latinsko-americkým tancom. „Tanec je pre mňa najmä zábava,“ hovorí nám úprimne a ns úsmevom. 
Pozitívnu energiu je ozaj cítiť na celom parkete a nielen na ňom, ale v celom tanečnom klube. Vedie sa totiž po heslom, ktoré sa dá čítať v tanečnej sále: „22 rokov s láskou k ľuďom s láskou k tancu.“
Lucia Marcinátová
TK Danube
• Vznikol  v roku 1994 ako tanečný klub pre čisto zdravú populáciu, od roku 1996 začal klub aj s tancom integrovaných párov, kde je jeden z partnerov zdravotne postihnutý (vozíčkar, telesne, mentálne, zrakovo, sluchovo). Klub je otvorený pre všetkých, ktorí majú chuť zabávať sa tancom.
• Od svojich začiatkov je spätý s Dúbravkou, od roku 2006 pôsobí vo svojich priestoroch v rámci školy na Batkovej ulici.
• Úspechy klubu - vicemajstri sveta, Európy, víťazi Svetového a Európskeho pohára v tanečnom športe na vozíčku. Víťazi international  open súťaže, medailisti národných majstrovstiev v tanečnom športe.
Do gala! Tanečná je aj od starostu
Tanečný klub Danube začal s kurzami spoločenským tancov pre študentov, dospelých aj seniorov pod názvom Tanečná od starostu.
Tréningy v Tanečnom klube Danube na Batkovej prebiehajú zväčša individuálne, hromadné skupiny tancujú v pondelok, stredu a v piatok podvečer a schádzajú sa tu mentálne postihnutí tanečníci. Okrem tanca pre dospelých tu prebiehajú aj pohybové kurzy pre najmenšie deti, takzvaný baby dance alebo pohybová príprava pre deti od troch rokov či spoločenské tance pre deti od piatich rokov.
Prezident klubu Andrej Mičunek hovorí, že presné rozvrhy na webe nezverejňujú zámerne. Stačí sa vraj prísť pozrieť, napísať mail alebo zavolať a dohodnúť sa.
Priestor na Batkovej tancom ožíva poobede a navečer, doobeda sú tanečníci v školách, prácach či potrebných zariadeniach.

Do gala!
Doobeda sa teraz otvárajú priestory vďaka projektu Tanečná od starostu, ponúka tancovanie spoločenských tancov pre školákov, dospelých aj seniorov, a práve seniori chodia „do tanečnej“ pred obedom, vo štvrtok o 11. hodine.
„Je skvelé pozerať sa, ako prichádza vo štvrtok asi 15 až 20 dám na tanečnú,“ hovorí Mičunek. Oceňuje, že seniorky si dávajú záležať aj na tom, ako sú na tanečnú oblečené.
Do študentskej skupiny sa zatiaľ prihlásili dievčatá zo strednej školy na Bullovej, klub ich chce doplniť chlapcami z elektrotechnickej školy na ulici Karola Adlera.

Pokračovanie aj v novom roku
Dospelí chodia na „tanečnú“ vo štvrtok večer. Medzi tancujúcimi pármi sme stretli aj starostu Martina Zaťoviča s manželkou Zdenkou, ktorí spoločne s tanečným klubom projekt Tanečná od starostu vymysleli a v klube podporujú najmä integrované tancovanie.
„Tanečný klub Danube poznáme sa už dlhšie,“ prezradila Zdenka. „Myslím, že to má celkom úspech, ľudia sa naučia latinskoamerické tance alebo štandard,  ako bývalú tanečníčku ma tento projekt teší, všetkých pozývame.“
Tanečná začala 10. októbra, Andrej Mičunek vraví, že zatiaľ zisťujú záujem, pokračovať sa má v novom roku až do leta. 
(lum)
Rodinné centrum Macko PROGRAM NA DECEMBER
Herňa pre verejnosť je otvorená každý pondelok a štvrtok v čase od 9:30 do 11:30,
PROGRAM V HERNI SA ZAČÍNA VŽDY O 10:00.
Piatky sú venované špeciálnym diskusným skupinám pre rodičov s deťmi, tiež v čase od 9:30 do 11.30.
1. 12. Herňa. Tešíme sa na Vás a Vaše detičky v našej herni. 
2. 12. Podporná skupina dojčenia - Všetko čo Vás zaujíma o dojčení. Pravidelná podporná skupina dojčenia. Príďte sa medzi nás porozprávať o aktuálnych témach so Saškou Somorovskou. 
3. 12. VIANOČNÝ MACKO BAZÁR Príďte si vychutnať predvianočnú atmosféru a podporiť nás! Stretnite priateľov a známych, prezrite si krásne hand-made výrobky, ktoré vyrobili dobrovoľníčky rodinného centra, vychutnajte si všetky chute a vône predvianočného času. Pre všetky dietky chystáme tvorivé dielničky, kde si vyrobia vlastnú vianočnú ozdôbku či pohľadnicu. Pre najmenších bude otvorená aj herňa s Montessori aktivitkami. Tešíme sa na Vás a Vaše detičky od 15:30 do 18:30.
5. 12. Stretnutie nosiacich rodičov. Už tradične aj s hosťom. Tešíme sa na Vás a Vaše detičky v našej herni. 
7. 12. Tehotenské kruhy. Pravidelné stretnutia s dulou Martou Babincovou v čase od 17:00 do 18:00. Svoju účasť potvrďte na: martaba@pobox.sk
8. 12. Herňa. Tešíme sa na Vás a Vaše detičky v našej herni. 
9. 12. Kontaktné rodičovstvo - Ako povedať deťom nie.
Pravidelná diskusná skupina kontaktného rodičovstva. Príďte sa niečo nové dozvedieť a podeliť sa so svojimi postrehmi a skúsenosťami pri výchove detí s psychologičkou a mamou Miškou Vargovou.
12. 12. Šikovné ručičky. Vyrobíme si výrobky s vianočnou tematikou, teší sa Ivana.
13. 12. Montessori po domácky. Pozývame Vás do našej Monte herničky v čase od 10:00 do 11:00. Je potrebné sa vopred prihlásiť e-mailom na monte.podomacky@gmail.com Do e-mailu prosíme uveďte aj vek dieťatka.
15. 12. Herňa. Tešíme sa na Vás a Vaše detičky v našej herni. 
15. 12. Srdcom rodičom - Predpôrodný ženský kruh. Viac info a prihlásenie na www.srdcomrodicom.sk alebo srdcomrodicom@gmail.com.
16. 12. Diskusná skupina BKM - Komunikácia s bábätkom. Pravidelná diskusná skupina venovaná bezplienkovej komunikačnej metóde. Máte otázky, chcete sa zbaviť plienok a nestresovať dieťatko, alebo ste len zvedaví? Príďte medzi nás porozprávať sa o aktuálnych témach s Beatou.
19. 12. Stretnutie nosiacich rodičov. Už tradične aj s hosťom. Tešíme sa na Vás a Vaše detičky v našej herni. 
21. 12. Tehotenské kruhy. Pravidelné stretnutia s dulou Martou Babincovou v čase od 17:00 do 18:00. Svoju účasť potvrďte na: martaba@pobox.sk
22. 12. Herňa. Tešíme sa na Vás a Vaše detičky v našej herni. 
Mnoho ďalších aktivít a aktivitiek pre detičky i mamičky nájdete na www.rcmacko.sk
Toto všetko robia mamičky dobrovoľníčky vo svojom voľnom čase, zo srdiečka všetkým, ktorí sa zapojili. ĎAKUJEME.
Aktuálne zmeny v programe a podrobnejšie informácie nájdete na našej webstránke www.rcmacko.sk a Facebook stránke pod profilom „Rodinné centrum Macko“. Program zabezpečujeme dobrovoľnícky a aj nás môžu stretnúť nepredvídateľné udalosti... 
Ďakujeme za porozumenie
Gumení chlapci i dievčatá v kultúrnom dome
Už tretí ročník energickej medzinárodnej break dance súťaže zaplnil počas novembra kultúrny dom.
Pred schodmi, ktoré vedú  k modrej sále Domu kultúry Dúbravka je plno a už pri stúpaní po schodoch prekvapia kde-tu tancujúci ľudia. Deti, mladí aj dospelí, niektorí v pózach na hlavách, niektorí na rukách, iní vo výskoku. Všetci sa pripravovali na medzinárodnú break dance súťaž pod názvom Next Generation Jam 3. Program a súťaženie sa začalo na obed 12. novembra, doobeda prebiehal workshop. Tancovalo a bavilo sa v kulturáku však až do večera. Podujatie organizovala Škola Breaku, ktorá trénuje v kultúrnom dome,  v spolupráci s mestskou časťou Dúbravka. Na víťaza break dance súťaže čakala motivácia, vytancovať sa dalo tisíc eur. 
Next Generation Jam 3 spojil nielen generácie, ale aj niekoľko krajín. Zúčastnili sa tanečníci zo Slovenska, Česka, Rakúska, Poľska, Maďarska, Slovinska i Ukrajiny.
Medzi divákmi, rodičmi a tanečníkmi sa dali zbadať aj legendy. Napríklad Karol Zajac, ktorý patril k známym Gumeným chlapcom, čiže k prvej breakovej skupine v celom komunistickom Ostblocku. 
Prvým vystúpením prekvapili v roku 1984 na Trnavskom mýte. V odkaze Gumených chlapcov pokračuje aj dúbravská Škola Breaku, na Slovensku je momentálne jedinou školou zameranou výlučne na breaking.
(lum)
Chorvátsky večer už po ôsmy raz
Tradičná kultúra Chorvátov sa na juhozápadnom Slovensku zachovala najmä v jej vplyve na kultúru majority – v tradičnom odeve ovplyvnenom chorvátskymi prvkami, v obyčajovej a piesňovej tradícii. Aj keď chorvátske povedomie v okolí Bratislavy je stále živé, štatistické údaje hovoria, že napríklad v Dúbravke sa už pred 150 rokmi k chorvátskej národnosti hlásila len štvrtina obyvateľov a po skokovom náraste obyvateľov na štyridsaťnásobok (vybudovanie sídliska) to bolo v roku 2011 len necelé jedno percento.
O to potešujúcejšie je, že práve v Dúbravke už po ôsmy raz zorganizoval Chorvátsky kultúrny zväz na Slovensku a Mestská časť Bratislava - Dúbravka pod záštitou veľvyslanectva Chorvátskej republiky v Bratislave Večer folklóru slovenských Chorvátov. 
V dúbravskom dome kultúry vystúpil hudobno-spevácky súbor Rosica, Klapa Ravnica, detský súbor Grbarcieta, Folklórny súbor Črip, všetko z Devínskej Novej Vsi, Chorvatanka z Chorvátskeho Grobu, Čunovskí beťari z Čunova, Detský folklórny súbor Ljuljanka a Mužský spevácky spolok z Jaroviec, Tamburašský orchester Konjic z Jaroviec a Čunova a i súbory chorvátskeho folklóru zo zahraničia. Večer plný folklóru, spevu a tanca sa skončil malou recepciou v modrej sále domu kultúry.
Text a foto: Ľubo Navrátil
Dúbravka bude na jar tulipánová
Starosta Martin Zaťovič sa inšpiroval novomestským starostom  rozdal v Dúbravke 50-tisíc cibuliek tulipánov.
Počasie  ako na objednávku, dokonca vyšlo aj slnko.  Snáď vyjdú na jar aj tie tulipány, aby sa Dúbravka vyfarbila. S takým cieľom starosta Martin Zaťovič rozdával počas novembrovej soboty cibuľky tulipánov. Najskôr pred Domom služieb na ulici M. Sch. Trnavského a potom pri OD Saratov. Záujem ľudí bol veľký, stretnutia srdečné, rozhovory podnetné.  
Martin Zaťovič sa s tulipánovou akciou na skrášlenie mestskej časti pridal k starostovi Nového Mesta. Starosta Rudolf Kusý tu tulipány rozdáva už piaty rok, každý rok okolo 50-tisíc cibuliek tulipánov.  Zo skúseností hovorí, že toto jesenné obdobie sadeniu vyhovuje.
Tulipány, teda tridsať cibuliek, rozdávali starostovia každému záujemcovi zadarmo, príspevkom obyvateľov bude ich vysadenie v predzáhradkách či na balkónoch.  Išlo o cibuľky holandských tulipánov, žlté, ružové i viacfarebné.
Záujem o kvety mali aktívni rodičia, ktorí chcú tulipánmi skrášliť napríklad dvor materskej školy.  V minulosti bola Bratislava aj mestom tulipánov. Pred výstavou kvetín – Flóra ich bývavalo plné mesto. Uvidíme, ako Dúbravka na jar rozkvitne.                                    
(lum)
Dúbravčania boli na Katarínu retro
Vlani vyskúšala mestská časť retrozábavu na Štefana, po vydarenej premiére tento rok akciu zopakovala na Katarínu.  
Začalo sa to pionierskym sľubom, a Dúbravčania nakoniec ukázali, že sú pripravení. Vždy pripravení! Počas novembrového večera na Katarínu pripravení na zábavu. 
Mestská časť zorganizovala v Dome kultúry Dúbravka Katarínsku zábavu v retro štýle. Modrá sála kultúrneho domu sa tak zaplnila pánmi v rôznych košeliach, lesklých vestách, hadích nohaviciach, dámami vo farebných šatách, pančuchách, v parochniach. Starosta Martin Zaťovič s manželkou Zdenkou sa obliekli do modrej pionierskej a zväzáckej košieľ. Podujatím sprevádzala moderátorka a muzikálová speváčka Andrea Somorovská, po večeri a prípitku, samozrejme, v štýle retro, bola na programe hudobná šou i zábavné súťaže. 
V rámci jednej, kde mali páry prasknúť balónik, sa podarilo dokonca prasknúť stoličku. Zlomená však možno nebola počas noci len stolička, ale aj nejaké srdce.  Poriadna disko s Ottom Kollmannom totiž trvala do neskorých nočných hodín.
Nechýbalo ani fotoštúdio pred sálou, kde si mohli retrohostia zvečniť svoje outfity, a bola aj tradičná tombola.
Riaditeľ domu kultúry Peter Varga prezradil, že budúci rok uvažuje mestská časť zorganizovať namiesto zábavy na Katarínu spoločného dúbravského Silvestra.                
(lum)
Ulice Dúbravky osvietili lampióny, Pekníčku ohne
Tanec v maskách, tvorivé dielne, súťaže, sprievod s lampiónmi aj ohňová šou. O tom všetko bola tohtoročná Halloween Party.
Naposledy kráčal sprievod Dúbravčanov od domu kultúry počas hodov, teraz ho sprevádzali svetielka lampiónov a  namiesto krojov či uniforiem hasičov a mažoretiek v ňom pochodovali masky.  Deti ako čarodejnice, netopiere, hady, strašidlá, pavúky, no aj princezné či vedenie mestskej časti ako Homera Simpsona.  Kúzelná atmosféra svetielok jesenného podvečera. Malí aj veľkí účastníci takzvanej Halloween Party držali lampióny, balóny, mamičky, otcov, súrodencov či kamarátov za ruky a smerovali od kultúrneho domu, kde prebiehal program, do Parku Pekníkova. Tam na  všetkých čakalo poriadne ohnivé vyvrcholenie celého podvečera – ohňová šou od skupiny Arte Fuego. 
„A ja sa to chcem naučiť, boli úžasní, nepopálili sa?“ Nadšené reakcie sprevádzali ohňovú šou. Zakončila tak mierne ohnivé, mierne strašidelné, no iste podujatie plné energie. Všetko sa začalo v dome kultúry, kde prebiehal program pred kultúrnym domom a aj vo foyer. Vo vnútri sa tvorilo, samozrejme, v tekvičkovom a strašidelnom štýle, vonku sa predstavilo divadielko so súťažami a aj tanečná Disco Jarka.
Podujatie sa nesnažilo byť americkou oslavou Halloweena, ale tvorivou zábavou pre malých aj veľkých. 
Plno masiek, vyrezaných tekvíc i svetielkujúce lampióny v uliciach dokazovali, že Dúbravčania mali o spoločnú jesennú zábavu záujem.
(lum)
Ad: Cintorín pre zvieratá
Cintorín pre zvieratá  (ohlas na článok z Dúbravských novín 10/2016)
 
Mám rada zvieratá a moje už dospelé deti ich majú tiež rady. Vždy sme mali v dome, nie v bytovke, mačku a psa. Tiež neuberám nikomu na úcte k nim a viem, že veľakrát sú dobrým ochrancom detí, chorých a starých. A tak nemám nič ani proti ich cintorínom.
No myslím, že človek je tvorcom človečenstva a ten by mal mať predovšetkým miesto na posledný odpočinok vo svojom rodisku.
Témou cintorína v Dúbravke sa veľakrát zaoberalo miestne zastupiteľstvo, dokonca keďže už v minulosti bolo málo cintorínskych miest, mal sa vybudovať múr na urny. Vzišlo z toho a Dúbravčania nemajú pomaly kde pochovávať svojich zosnulých.
Hlavne, že spoločnosť Icona dostala povolenie na cintorín pod niekdajším hotelom Alfonz pod názvom Borievka a má mať kapacitu asi 6-tisíc hrobových miest pre zvieratá. Podľa informácií Dúbravských novín by sa mal otvoriť už v novembri tohto roku, o čom občania neboli informovaní. Cena za prvých päť rokov by mala byť 250 eur. Nie málo, ale kto má, ten má a zaplatí.
A tak ako dlhoročnú občianku Dúbravky a určite i mnoho iných Dúbravčanov bude zaujímať, čo bude so zosnulými Dúbravčanmi, keď sa vykope aj posledné hrobové miesto na cintoríne v Dúbravke, keďže sa táto otázka z pohľadu obyvateľov nerieši. Verím, že dostaneme odpoveď. 
Kveta Slyšková, Dúbravčanka
Na dúbravský cintorín mesto viac peňazí nedalo
Marianum má rozširovanie cintorína naplánované. Podľa riaditeľa organizácie však na to nie sú vhodné podmienky.
O rozširovaní cintorína v Dúbravke sa hovorí už roky. Témou sa zaoberalo v minulosti aj miestne zastupiteľstvo,  teraz ju opäť otvorila Dúbravčanka  Kveta Slyšková. Odpovede na jej otázky sme hľadali u správcu cintorínov v Bratislave, Pohrebníctva mesta Bratislavy organizácie Marianum. Zaujímalo nás nielen možné rozšírenie cintorína v Dúbravke, ale aj úprava a potrebná revitalizácia zelene a chodníčkov na cintoríne.

Akútne opravy múrikov
Radoslav Vavruš, riaditeľ Pohrebníctva mesta Bratislavy hovorí, že organizácia Marianum plánovala na dúbravskom cintoríne zmeny. Navrhovali podľa Vavruša revitalizovať zeleň a rekonštruovať obradnú miestnosť vrátane vchodu na cintorín. 
„Nakoľko sa naše požiadavky na projekty v rámci cintorína v Dúbravke do rozpočtu hlavného mesta nedostali, v roku 2017 bude na cintoríne v Dúbravke prebiehať len bežná údržba,“ hovorí riaditeľ Vavruš. Dodáva, že v rámci svojich kapacít chcú navyše urobiť akútne opravy oporných múrikov popri hlavných komunikáciách cintorína.

Urnová stena v rámci oplotenia
Finančná dotácia od hlavného mesta je aj podľa Vavruša kľúčová aj pri rozširovaní kapacít cintorína.  
Organizácia by chcela dúbravský cintorín upravovať v pravej spodnej časti.  Vzniknúť by tu malo niekoľko nových hrobových aj urnových miest, vrátane urnovej steny v rámci oplotenia.
„Pre rozšírenie cintorína, žiaľ, nie sú vhodné podmienky,“ hovorí Vavruš.  „Naše projekty sú limitované finančnými zdrojmi a bez dotácie z rozpočtu hlavného mesta, sú len veľmi ťažko realizovateľné.“
Lucia Marcinátová
Navštívte Darčekáreň Bory a pripravte si dokonalé Vianoce
Kde budete nakupovať tohtoročné vianočné darčeky? Ak chcete pohodlne zaparkovať, nestáť v dlhých radoch a darček si nechať originálne zabaliť, príďte do Bory Mall.
Ak chcete dobre nakúpiť a vyhnúť sa predvianočnému zhonu, vyberte sa na nákupy do nákupno-zábavného centra Bory Mall. To sa v zmenilo na Darčekáreň Bory a ponúkame v ňom širokú ponuku skvelých vianočných darčekov pre celú rodinu a postaráme aj o ich originálne zabalenie. Pripravili sme pre vás limitovanú edíciu exkluzívnych darčekových krabíc. Jedinečnú krabicu v podobe sovičky, mačky alebo hojdacieho koníka získate za symbolickú cenu. Stačí ak v Darčekárni predložíte blok z nákupu z našich predajní a jedinečné prekvapenie je na svete.  
Adventné chvíle si u nás užite v pohode a v čarovnej predvianočnej atmosfére s celou rodinou.  Ak má vaše dieťa rado rozprávky, posaďte ho k čarovnému vianočnému stromčeku a nechajte ho vychutnať si adventné ROZPRÁVKOVÉ ČÍTANIE. Šikovné zvieratká a čarovná babička a deduško rozpovedia deťom vianočné príbehy a postarajú sa o program, kým vy budete bez stresu nakupovať. Predvianočnú atmosféru si môžete vykorčuľovať aj na klzisku, ktoré v Bory Mall pre vás otvoríme v prípade priaznivo chladného počasia. 
Prajeme vám pohodlné nakupovanie a tie najšťastnejšie predvianočné chvíle s vašou rodinou. Pripravte sa u nás na dokonalé Vianoce a splňte sebe a svojim blízkym vianočné želania. Nie sú nesplniteľné, čakajú na vás v Darčekárni Bory,  bližšie, než si myslíte.
Elektroodpad
Na stránke   www. dubravka.sk v sekcii „Užitočné odkazy“ je link k 
http://www.zberelektroodpadu.sk/domov.html na službu prevádzkovanú spoločnosťou ENVIDOM, kde každý obyvateľ Dúbravky, ktorý má záujem o odvoz elektroodpadu, mimo času kedy Mestská časť Bratislava – Dúbravka organizuje zber elektroodpadu, vyplní jednoduchý formulár z pohodlia domova a zamestnanci spoločnosti ENVIDOM bezplatne po odsúhlasení odpad odvezú a odborne zlikvidujú.
Pneumatiky – spätný zber odpadových pneumatík je bezplatný distribútorom pneumatík od jej držiteľa a bez podmienky viazať spätný zber nákupom novej pneumatiky alebo iného tovaru. (distribútor pneumatík – predajne, pneuservis)

Dúbravská rozprávka
Ako Puding sníval o praveku
Verte, či neverte, v jeden dlhý zimný večer sa nášmu kocúrikovi Pudingovi prisnil zvláštny sen. Vlastne, dalo by sa povedať, že prastarý sen. Len čo zadriemal pri vyhriatom radiátore, odrazu namiesto známeho lesa stál prekvapený Puding vo veľkom vlhkom pralese. 

„Ach, kdeže som to? A kde je náš dúbravský dom? Toto sa mi sníva?“ sadol si Puding na čosi, čo vyzeralo ako kameň a hútal.
„Au, čo si na mňa sadáš?“ ozvalo sa. „A pravdaže snívaš, veď ja už nie som na zemeguli viac ako 25 miliónov rokov. A to je viac, ako si vieš predstaviť...“

„No teda, toto je parádny sen. Som v praveku! A ešte k tomu sa so mnou rozpráva les...“ Puding ani nedopovedal a čosi sa pod ním začalo dvíhať, nadvihovať. 
„Ach, veď ja som si sadol na nejakú obluduuuuu!“
„Kdeže, milý môj, žiadna obluda, ja som stegosaurus Július. Teší ma. A na chrbte nemám kamene, ale špeciálne ostne z kosti, cez ktoré sa zohrievam. Funguje to jednoducho, tak ako vy, aj ja používam slnečnú energiu na výrobu tepla. Len namiesto solárnych panelov vystavím slnečným lúčom vlastné telo. Odveziem ťa niekam?“
Puding sa nenechal dvakrát ponúkať. S Júliusom pochodili prales krížom krážom. Nad hlavou im lietala praveká vtáčia slečna pterodaktyla Otília, okolo poskakovali dinosaurie mláďatá Jurko a Kubko a dokonca si zakývali aj s diplodokom Michalom, ktorý bol väčší ako tri autobusy.
Pudingovi sa v pravekom pralese veľmi páčilo. Bol prekvapený, koľko zvláštnych zvierat kedysi žilo na našej zemeguli. 

„Milí moji, veľmi rád som vás všetkých spoznal!“ lúčil sa s pravekými zvieratkami Puding. „Škoda, že Vás nemôžem pozvať k nám, do Dúbravky, za Pani Ružovou a ostatnými – určite by ste sa s nimi skamarátili.“
„Nič to Puding, ak na nás nezabudneš, určite sa stretneme niekde vo sne. A aby si si zapamätal, ako vyzeráme, nezabudni si nás, keď sa zobudíš, nakresliť. Ahoooooooj!“
Prvý slnečný lúč pošteklil Pudinga na fúzikoch.

„Dobré ráno, kocúrik môj!“ pohladila ho Pani Ružová.
„Ach, mám ti toho toľko čo rozprávať...
V pravekom pralese,
v pradávnom čase,
žili si zvieratká
iné, jak naše.
Veľký jak autobus
Michal diplodokus,
Július stegosaurus.
aj malý dinosaurus.
Huráááá a teraz ti ich všetkých nakreslím! Deti, pomôžete mi?“   
Zuzana Lukáčová

Vianočné trhy u nás
Svoje vianočné trhy bude mať aj Dúbravka. Chystajú sa 15. až 17. decembra.
Vlani na skúšku, tento rok už s bohatším kultúrnym programom. Na vianočné trhy nemusia Dúbravčania cestovať nikam ďaleko, na pár dní sa rozložia aj pred tunajším Domom kultúry Dúbravka. Začnú sa vo štvrtok 15. decembra a potrvajú do soboty 17. decembra.
Okrem stánkov s darčekmi a dobrotami, stretnutí pri pohári vareného vína či lokši, čaká Dúbravčanov aj trojdňový bohatý kultúrny program. O dobrú náladu a sprevádzanie celým podujatím sa postará moderátorská dvojica – hercov a redaktorov Dúbravskej televízie – Natália Kajzerová a Juraj Vodila. 
Štvrtkový program je orientovaný skôr pre starších, piatok má patriť mladým, no s Fragile, čiže vokálnou skupinou zloženou z rôznych známych osobností, sa isto zabavia všetci. Sobota s divadielkom a rozprávkou je zas venovaná rodinám a deťom. 
„Na záver trhov pripravujeme malé svetelné prekvapenie,“ pozýva Peter Varga, riaditeľ Domu kultúry Dúbravka. „O ôsmej večer je v sobotu pred kultúrnym domom pripravená UV šou.“
Súčasťou vianočných trhov má byť počas piatku aj živý Betlehem s tvorivými dielňami, v sobotu umelecké remeslá a tvorenie v modrej sále kultúrneho domu a vonku pred stromčekom Detská Mini ZOO Devín. V galérii kultúrneho domu sa dá počas celých trhov pozrieť benefičná predajná výstava obrazov zo zbierok Detvianskej umeleckej kolónie.
Lákadlom budú počas soboty isto aj remeselné stánky, rôzne zdravé dobrotky, detský kútik s tvorivými dielňami zameraný na výrobu vianočných ozdôb a programom, ktorý zastrešuje Projekt Život.
Novými vianočnými trhmi chce mestská časť podporiť spoločné trávenie voľného času so svojimi susedmi, rodinou a známymi. Za vianočnou atmosférou sa tak nebude musieť chodiť ďaleko.  
(lum)
Dúbravskí seniori poznávali pútnické miesta
Seniori z Denného centra 2 navštívili Báč s kostolom sv. Antona a aj Dunajskú Lužnú.

V rámci blížiaceho sa záveru Roku Božieho milosrdenstva sa  členovia Denného centra 2 rozhodli ukončiť svoje aktivity k tomuto roku návštevou pútnických miest Žitného ostrova.

Obraz, ktorý plakal
Prvou zástavkou bolo pútnické miesto Báč s kostolom sv. Antona. Po privítaní správcom farnosti Th. Lic. Ladislavom Šrankom sme si vypočuli obsiahlu prednášku o histórii pútnického miesta a milostivého obrazu Panny Márie, ktorý v rokoch 1715-1723 plakal krvavé slzy, a priniesol aj relikviár, kde sú slzy uložené. 
Správca nám priblížil aj históriu najstaršieho impozantného obrazu, ktorý zachytáva prvú pešiu púť z Trnavy na počesť toho, že po Trnave je aj v ďalšom slovenskom meste obraz plačúcej Panny Márie. 
Po prednáške bola Mariánska sv. omša, ktorú celebroval dúbravský kaplán Peter Pajerský. Počasie bolo úpriaznivé, prešli sme preto aj  krížovou cestu na Kalvárii v areáli kostola. 
Pomáhajúca, uzdravujúca
Druhou nemenej vzácnou návštevou bolo stretnutie s Madonou Žitného ostrova v Dunajskej Lužnej v kostole Povýšenia sv. kríža a so správcom farnosti priorom dominikánov Petrom Vranekom. 
Madonou nazývajú  pútnici sošku blahoslavenej Panny Márie, ktorá patrí k najstarším sakrálnym a mimoriadne vzácnym pamiatkam na Slovensku. Jej pôvod siaha do 13. storočia a na Slovensko ju priniesli benediktínski mnísi, ktorí utekali pred Turkami z Maďarskej Panonhalmy.  Umiestnená je na hlavnom oltári kostola, veriaci k nej prichádzajú  v núdzi a trápeniach a svojimi modlitbami ju sprevádzajú po celý rok. Za  mnoho vypočutých prosieb a až zázračných uzdravení nesie i ďalšie meno - pomáhajúca a uzdravujúca Matka Božia. 
Ďalší výklad aj požehnanie sme dostali pred Lurdskou jaskyňkou. Posledné minúty venovali spoločnej „Prastarej modlitbe k pomáhajúcej Matke Božej“.
Na záver seniori konštatovali, že to bol deň plný Božích požehnaní a milostí.
Jana Klasová
Podrobný program vianočných trhov v Dúbravke
Moderátor: Juraj Vodila, Natália Kajzerová

Štvrtok 15.12. 2016
Moderátor: Juraj Vodila
16.00 – Fidlikanti 
17.00 – Jozef Benedik 
17.30 – Igor Šimek a Juraj Vodila –         Pop opereta muzikál  
18.00 – Rendoš BAND   
19.00 – Elevenband from Ivanka – Vianočný koncert 

Piatok   16.12. 2016
Moderátor: Natália Kajserová
16.00 – Koledy so ZUŠ E. Suchoňa  
17.00 – DFS Čečinka  
17.30 – Kúzelník Ivan 
18.00 – Fragille    
19.00 – Prešporock
Sprievodné podujatie:
* Živý Betlehem s tvorivými dielňami.

Sobota 17.12.2016
Moderátor: Juraj Vodila
15.00 – Kamaráti Tárajka a Popletajky 
16.00 – Vianočná zlatá rybka / Divadlo zo šuflíka   
17.00 – Detský dychový súbor z Trstenej    
18.00 – Gospelový koncert Anky Repkovej so zborom  
19.00 – Lady Colors 
20.00 – UV Show 
Sprievodné podujatie:
* Umelecké remeslá a tematické výtvarné dielne pre deti /modrá sála/
 * Detská Mini ZOO Devín
* Súčasťou  trhov budú aj remeselné stánky, rôzne zdravé dobrotky, detský kútik s tvorivými dielňami zameraný na výrobu vianočných ozdôb a programom, ktorý zastrešuje Projekt Život.

Pred domom kultúry na vás okrem bohatého kultúrneho programu čakajú stánky s vianočnými dobrotami, ozdobami a  umeleckými výrobkami.  

* Zmena programu je vyhradená
Dúbravskí seniori poznávali pútnické miesta
Seniori z Denného centra 2 navštívili Báč s kostolom sv. Antona a aj Dunajskú Lužnú.
V rámci blížiaceho sa záveru Roku Božieho milosrdenstva sa  členovia Denného centra 2 rozhodli ukončiť svoje aktivity k tomuto roku návštevou pútnických miest Žitného ostrova.
Obraz, ktorý plakal
Prvou zástavkou bolo pútnické miesto Báč s kostolom sv. Antona. Po privítaní správcom farnosti Th. Lic. Ladislavom Šrankom sme si vypočuli obsiahlu prednášku o histórii pútnického miesta a milostivého obrazu Panny Márie, ktorý v rokoch 1715-1723 plakal krvavé slzy, a priniesol aj relikviár, kde sú slzy uložené. 
Správca nám priblížil aj históriu najstaršieho impozantného obrazu, ktorý zachytáva prvú pešiu púť z Trnavy na počesť toho, že po Trnave je aj v ďalšom slovenskom meste obraz plačúcej Panny Márie. 
Po prednáške bola Mariánska sv. omša, ktorú celebroval dúbravský kaplán Peter Pajerský. Počasie bolo úpriaznivé, prešli sme preto aj  krížovou cestu na Kalvárii v areáli kostola. 
Pomáhajúca, uzdravujúca
Druhou nemenej vzácnou návštevou bolo stretnutie s Madonou Žitného ostrova v Dunajskej Lužnej v kostole Povýšenia sv. kríža a so správcom farnosti priorom dominikánov Petrom Vranekom. 
Madonou nazývajú  pútnici sošku blahoslavenej Panny Márie, ktorá patrí k najstarším sakrálnym a mimoriadne vzácnym pamiatkam na Slovensku. Jej pôvod siaha do 13. storočia a na Slovensko ju priniesli benediktínski mnísi, ktorí utekali pred Turkami z Maďarskej Panonhalmy.  Umiestnená je na hlavnom oltári kostola, veriaci k nej prichádzajú  v núdzi a trápeniach a svojimi modlitbami ju sprevádzajú po celý rok. Za  mnoho vypočutých prosieb a až zázračných uzdravení nesie i ďalšie meno - pomáhajúca a uzdravujúca Matka Božia. 
Ďalší výklad aj požehnanie sme dostali pred Lurdskou jaskyňkou. Posledné minúty venovali spoločnej „Prastarej modlitbe k pomáhajúcej Matke Božej“.
Na záver seniori konštatovali, že to bol deň plný Božích požehnaní a milostí.
Jana Klasová
Výsledkový servis

□ FUTBAL
● DRUHÁ LIGA – skupina A, ženy, 10. kolo: ŠK Vrakuňa - FK Dúbravka 6:0 (3:0). 11. kolo: FC Spartak Trnava B - FK Dúbravka 1:6 (0:2), góly Dúbravky: Menkyová 4, Masárová, Kozlová. Priebežné poradie po jesennej časti: 1.NMŠK 1922 Bratislava 30, 2.ŠK Vrakuňa  22, 3.FC Spartak Trnava A 21,... 7.FK Dúbravka 10, 11.TJ Kopčany 1.                                                                                 ● PIATA LIGA, muži – 12. kolo: TJ Jarovce - FK Dúbravka 3:0 (0:0). 13. kolo: NMŠK 1922 Bratislava - FK Dúbravka 7:4 (2:2), góly Dúbravky: Budvesel 2, Hamed, Raninec.  Priebežné poradie po jesennej časti: 1.FKM Karlova Ves 27, 2.TJ Jarovce 26, 3.ŠK Igram 24,... 12.FK Dúbravka 3, 13.ŠKO Miloslavov 3.                                                                                                                       ● DRUHÁ LIGA BFZ, starší žiaci – 14. kolo: FKP Dúbravka - Lokomotíva Devínska Nová Ves 0:1. 15. kolo: MŠK Iskra Petržalka - FKP Dúbravka 1:2. Priebežné poradie po jesennej časti: 1.SDM Domino 42,... 12.FKP Dúbravka 13, 15.FC Ružinov 4.
● DRUHÁ LIGA BFZ, mladší žiaci – 14. kolo: FKP Dúbravka – Lokomotíva Devínska Nová Ves 5:1. 15. kolo: MŠK Iskra Petržalka - FKP Dúbravka 6:0. Priebežné poradie po jesennej časti: 1.FK Rača 37,... 11.FKP Dúbravka 14, 15.PSČ Pezinok 3.
● STARŠÍ ŽIACI, OblFZ Bratislava – mesto, 13. kolo: SDM Domino B - FK Dúbravka 4:0. 14. kolo: MŠK Senec B - FK Dúbravka 1:2. Priebežné poradie po jesennej časti: 1.FK Vajnory 40,... 17.FK Dúbravka 6.
 ● PRÍPRAVKA A/1 – 10. kolo: FKP Dúbravka – voľný žreb. Priebežné poradie po jesennej časti: 1.ŠK Slovan Bratislava 31,... 13.FKP Dúbravka 0.              
● PRÍPRAVKA B/1 – 10. kolo: FKP Dúbravka – voľný žreb. Priebežné poradie po jesennej časti: 1.FK Inter Bratislava 33,... 5.FKP Dúbravka 22, 13.Lokomotíva Devínska Nová Ves 0.                                                                                                       ● PRÍPRAVKA C – 10. kolo: FKP Dúbravka – voľný žreb. Priebežné poradie po jesennej časti: ŠK Vrakuňa 36,... 9.FKP Dúbravka 16, 13. FC ŠTK 1914 Šamorín 3                                                                                                                                       ● PRÍPRAVKA A/2 –  10. kolo: FKM Karlova Ves - FK Dúbravka 7:1. Priebežné poradie po jesennej časti: 1.Slovan Ivanka Pri Dunaji 23,... 11.FK Dúbravka 0.  
● PRÍPRAVKA B/2 –  10. kolo: FKM Karlova Ves - FK Dúbravka 4:9. Priebežné poradie po jesennej časti: 1.FA Lafranconi FTVŠ UK 28,... 7.FK Dúbravka 12, 11.ŠK Nová Dedinka 4.

□ HOKEJ
● 1. LIGA JUNIOROV (U20), základná skupina, 13. kolo: HK Havrani Piešťany - ŠHK HOBA 2:4. 18. kolo (predohrávka): MŠK Púchov – ŠHK HOBA 4:5. Priebežné poradie: 1.MHC Martin 33,... 4.ŠHK HOBA 15, 6.HK Havrani Piešťany 2.
● 1. LIGA DORASTU (U18) – 13. kolo: HK Havrani Piešťany – ŠHK HOBA 6:1. 14. kolo: ŠHK HOBA – HK ´91 Senica 9:1. 15. kolo: Nové Zámky - ŠHK HOBA 3:9. 16. kolo: ŠHK HOBA -  voľný žreb. Priebežné poradie 1.HK Havrani Piešťany 30, 2.ŠHK HOBA 29,... 5.HC Petržalka 6.
● LIGA KADETOV, regionálna skupina ápad (9. ŠHT, U15)  –  14. kolo: ŠHK HOBA – HC Topoľčany 3:4. 15. kolo: ŠHK HOBA – Piešťany 7:5. 16. kolo: Levice - ŠHK HOBA 1:3. Priebežné poradie: 1.Gladiators Trnava 27,...  4.ŠHK HOBA 51,... 8.HK Levice 0.                                                                                                  
● 1. LIGA, STARŠÍ  ŽIACI (8. ŠHT, U14) ZsZĽH – 12. kolo: ŠHK HOBA – Topoľčany 12:1. 13. kolo: Slovan Bratislava – ŠHK HOBA 6:2. 14. kolo: ŠHK HOBA – Okanagan Tigers Viedeň (Rak.) 8:8. Priebežné poradie: 1.MMHK Nitra 20... 5.ŠHK HOBA 15, 13.HK Levice 1.                                                                                                                                                                                      
● 1. LIGA, STARŠÍ  ŽIACI (7. ŠHT, U13) ZsZĽH – 12. kolo: ŠHK HOBA – Topoľčany  3:5. 13. kolo: Slovan Bratislava – ŠHK HOBA 8:0. 14. kolo: ŠHK HOBA – Okanagan Tigers Viedeň (Rak.) 7:9. Priebežné poradie: 1.HK Dukla Trenčín 16,...  8.ŠHK HOBA 5, 11.HK Iskra Partizánske 2.
● 2. LIGA (Pohár Jozefa Gubalu), STARŠÍ  ŽIACI (8.+7. ŠHT, U14+13) ZsZĽH – 8. kolo: ŠHK HOBA - HC Petržalka 2010 17:3.
● 1. LIGA, MLADŠÍ ŽIACI (6. ŠHT, U11) ZsZĽH – 11. kolo: ŠHK HOBA – voľný žreb.12. kolo: HC Topoľčany - ŠHK HOBA 5:6. 13. kolo: ŠHK HOBA – Slovan Bratislava 6:7.                        ● 1. LIGA, MLADŠÍ ŽIACI (5. ŠHT, U10) ZsZĽH –  11.kolo: ŠHK HOBA – voľný žreb. 12. kolo: HK Topoľčany - ŠHK HOBA 4:5. 13. kolo: ŠHK HOBA – Slovan Bratislava 4:7.     
     
□ VOLEJBAL
● 2. LIGA ŽIEN, oblasť Bratislava –  2. kolo: VO TJ Strojár Malacky – ŠŠK Bilíkova 0:3. 3. kolo: ŠŠK Bilíkova – ŠK SE Bratislava 3:1. 4. kolo: VK IMA Bratislava – ŠŠK Bilíkova 0:3.
● 1. LIGA JUNIORIEK, skupina západ – 3. kolo: Palas VK Levice - ŠŠK Bilíkova 0:3 a 0:3. 4. kolo: ŠŠK Bilíkova – COP Volley Nitra 3:0 a 1:3.
● 2. LIGA JUNIORIEK, oblasť Bratislava –  2. kolo: ZK IMA VK Bratislava - ŠŠK Bilíkova B 3:0. 3. kolo: ŠŠK Bilíkova B – VK VIVUS Bratislava B 3:2.                                                                                                           ● M- SR MO KADETIEK, oblasť Bratislava,  3. kolo: ŠŠK Bilíkova A – voľný žreb, Slávia UK Dráčik C - ŠŠK Bilíkova B 0:3. 4. kolo: ŠŠK Bilíkova B - voľný žreb, ŠŠK Bilíkova A – Slávia UK Dráčik B 3:0. 5. kolo: ŠVK Pezinok – ŠŠK Bilíkova A 2:3.
(jop)

Víťazmi otec s dcérou
V polovici novembra usporiadal Dúbravský bedmintonový klub nultý ročník turnaja vo štvorhrách DÚBRAVKA CUP. Dalo by sa napísať, že to bol v podstate rodinný bedmintonový turnaj. Štartovali tam aj manželia, otec či matka s dcérou.
Na prvých dvoch miestach skončili otec s dcérou. Na treťom mieste sa umiestnila spolu s M. Viestom V. Durčatová, štvrté miesto obsadila jej dcéra Natália s V. Uhrínom, hlavným organizátorom turnaja. Štartovali aj manželia Perunskí, každý však s iným partnerom. Víťazi Ivan a Lucia Vojtekovci nenašli počas celého turnaja premožiteľa, keď nestratili ani set
KONEČNÉ PORADIE: 

1. Lucia Vojteková – Róbert Vojtek 14, 2. Veronika Sedmáková – Róbert Sedmák 11, 3. Veronika Durčatová – Martin Viest 8, 4. Natália Durčatová – Vladimír Uhrín 8, 5. Drahotína Peruňská – Juraj Holúbek 7, 6. Zoltán Fullop – Ivan Perunský 6.            
(pej)
Tri turnaje – tri prvenstvá
V minulých dňoch sa predstavili mladí hokejisti ŠHK HOBA na troch zväzových turnajoch a viedli si na nich viac ako úspešne. Totiž vo všetkých triumfovali! TODOS CUP, ktorý organizovali, bol vlastne šampionát Bratislavy, lebo na ňom štartovali len hokejové nádeje z hlavného mesta. Ani na jednom turnaji neokúsili trpkosť prehry. Turnaj v Bratislave hodnotí riaditeľ podujatia Braňo Semančík:
„Zaujímavý turnaj, v ktorom išlo okrem výsledkov aj o prestíž. Výsledok nás určite potešil, lebo  pohár firmy TODOS zostal v Dúbravke. Určite nechceme dosiahnutý výsledok preceňovať, všetkých hráčov v takomto veku čaká ešte veľmi dlhá hokejová cesta a množstvo práce. 
V tejto kategórii sú aj súperi medzi sebou stále kamaráti, veď ide ešte len o deti. Poďakovanie za dosiahnutý výsledok patrí všetkým našim hráčom, trénerom a v neposlednom rade aj našim rodičom, ktorí vytvorili na štadióne počas turnaja výbornú atmosféru.“
● TODOS CUP – zväzový turnaj v minihokeji, Bratislava (3. ŠHT, U8): ŠHK HOBA – Slovan Bratislava 18:3, Ružinov - HKL Bratislava (Lamač)  5:5, HKL Bratislava –  ŠHK HOBA 6:10, Slovan Bratislava – Ružinov 8:26, ŠHK HOBA – Ružinov 9:5, HKL Bratislava – Slovan Bratislava 6:7. Konečné poradie: 1.ŠHK HOBA 6 (37:14), 2.Ružinov 3 (38:22), 3.Slovan Bratislava 2 (18:50), 4.HKL Bratislava 1 (17:22).

● ZVÄZOVÝ TURNAJ (4. ŠHT, U9) – Topoľčany: ŠHK HOBA – HK Levice 14:5, ŠHK HOBA - Gladiators Trnava 13:4, ŠHK HOBA – HC Topoľčany 5:4. Konečné poradie: 1.ŠHK HOBA.

● ZVÄZOVÝ TURNAJ (5. ŠHT, U10) – Topoľčany: ŠHK HOBA – HC Topoľčany 3:2, ŠHK HOBA - Gladiators Trnava 4:3, ŠHK HOBA – Györ 1:1. Konečné poradie: 1.ŠHK HOBA.
 (pet)
Moderný futbalový stánok aj u nás 
V Bratislave sa dlho hovorilo o novom futbalovom stánku na Tehelnom poli, ktorý sa už konečne začal budovať v septembri. Najmodernejší slovenský futbalový štadión s kapacitou 22 500 divákov by mal byť dokončený v júni 2018. Moderného futbalového stánku, i keď pochopiteľne s omnoho menšou kapacitou a zázemím, sa o pár mesiacov dočkáme i my v Dúbravke.     
Areál najstaršieho športového klubu v našej mestskej časti FK Dúbravka sa doslova mení zo dňa na deň. Rekonštrukciu areálu začala firma FK CRA, s.r.o., telocvičňou, z ktorej sa stala na prízemí hala pre tenis a bedminton a na prvom poschodí s bowlingovou dvojdráhou. To bolo pred trinástimi rokmi. Dlhoročný predseda FK Dúbravka Ing. Miroslav Janky a jeho syn rovnakého mena, manažér FK CRA, mali ešte jednu veľkú túžbu.                                                         A to vybudovať moderný kultúrny futbalový stánok s umelým trávnikom, dvoma tribúnami a s osvetlením. Sen si začali plniť v tomto roku koncom mája, keď futbalistov vystriedali mechanizmy. To tiež znamenalo, že sedem mužstiev nemalo na jeseň kde trénovať a ani hrať majstrovské stretnutie. Preto jesennú časť odohrali na súperových ihriskách, trénovali kde sa dalo a na jar budú všetky zápasy hrať doma na krásnom zrekonštruovanom štadióne, ktorý bude mať dve nové moderné tribúny.
„Koncom mája sme v spolupráci s FK CRA, s.r.o., začali významnú rekonštrukciu a dobudovanie nášho futbalového areálu. V novej sociálno-
-administratívnej budove je päť šatní, miestnosti pre rozhodcov a trénerov, klubovňa a sociálne miestnosti pre divákov a návštevníkov areálu. Rekonštrukcia obsahovala aj výmenu prírodného trávnika za umelý, ktorý je už v prevádzke. Umelý trávnik sa tak bude môcť využívať po celý rok. Pochopiteľne nebude chýbať ani umelé osvetlenie, oplotenie celého areálu a úprava okolia štadióna. Rekonštrukciu financujeme z vlastných zdrojov a z investičného úveru,“ hovorí Miroslav Janky st.                                                                                                                                                         
Ako nám povedal Miroslav Janky ml., momentálne pociťujú zvýšený záujem mladých chlapcov z Dúbravky a z okolia o futbal. Svedčí o tom aj spolupráca so ZŠ Pri kríži, kde otvorili futbalový krúžok pre žiakov prvého a druhého ročníka. Prezradil nám tiež, že záujem bol veľký a nie všetkých záujemcov mohli do krúžku prijať. Umelý trávnik s osvetlením si vyskúšali ako prví najmladší futbalisti FK Dúbravka a to v pondelok 14. novembra. Ako obaja hovoria, všetko ich úsilie smeruje k tomu, aby mládež mala v Dúbravke tie najlepšie podmienky a mohli ďalej rozvíjať svoj talent v dobých podmienkach.                                                                                                                                                                        
Miroslav Janky st.: „Klub momentálne združuje do 150, prevažne mladých futbalistov a futbalistiek. Veríme, že nové podmienky nás posunú vyššie a naša snaha pomôže rozvoju športu v našej mestskej časti. Preto sme sa posilnili na trénerských postoch. Prišli štyria tréneri a Jakub Čavoj sa stal šéftrénerom a zároveň manažérom klubu. Verím, že tieto zlepšené podmienky výrazne prispejú ku kvalite hry všetkých našich mužstiev a tým aj ku zlepšeniu výsledkov. Zrekonštruovaný areál plánujeme otvoriť koncom 
februára alebo začiatkom mája. Všetko to závisí od počasia, aké bude v najbližších týždňoch.“
Jozef Petrovský    
Pozor! Bagarova je hlavná!
Počas piatku 25. novembra začalo osádzanie dopravného značenia na Bagarovej ulici. Prišlo k dopravnej zmene. Po novom bude Bagarova ulica v smere doľava na Alexyho hlavnou ulicou, vodiči z Beňovského budú dávať prednosť. Mestská časť pristúpila k zmene na základe žiadostí a upozornení obyvateľov.
Foto: Zuzana Morávková